title: Wilhelm Wachtmeister

text: Sen jälkeen hän työskenteli suurlähettiläänä Washingtonissa 1974–1989. Virka oli ollut vapaana jonkin aikaa Ruotsin arvosteltua ankarasti Yhdysvaltojen Vietnamin sotaa. Yhdysvallat oli vastaukseksi kutsunut kotiin Tukholman-lähettiläänsä eikä ollut hyväksynyt Ruotsin vuonna 1973 nimittämää Washingtonin-lähettilästä Yngve Mölleriä. Tuona aikana lähetystön toiminnasta vastasi lähetystön kakkosmies Leif Leifland. Jäätävistä diplomaattisuhteista huolimatta Wachtmeisterin onnistui luoda suhteet Yhdysvaltojen hallintoon, ja sittemmin hänestä tuli presidentti George H. W. Bushin läheinen ystävä ja tennispartneri. Kolme viimeistä lähettiläsvuottaan hän oli Washingtonissa toimivan diplomaattikunnan vanhin.


title: Wilhelm Wachtmeister

text: Wachtmeister oli 1993–1995 Ruotsin Yhdysvalloissa olevan kauppakamarin Swedish-American Chamber of Commerce puheenjohtaja. Hänen puolisonsa oli taiteilija Ulla Wachtmeister. Hänen tyttärensä Christina ”Titti” Wachtmeister (k. 1993) tuli tunnetuksi Ruotsin tulevan kuninkaan Carl Gustavin tyttöystävänä.


title: Wachtmeister

text: Wachtmeister viittaa muun muassa seuraaviin:


title: Sa’ar 3 -luokka

text: Sa’ar 3 -luokka oli Israelin laivaston ohjusveneluokka, jonka alukset valmistettiin Cherbourgissa Ranskassa. Alustyyppi oli paranneltu versio Saksan laivaston Jaguar-luokan aluksista.


title: Sa’ar 3 -luokka

text: Sa'ar 1 -luokan aluksista tuli Sa'ar 3 -luokan alus, kun siihen asennettiin Gabriel meritorjuntaohjus.


title: Sa’ar 4 -luokka

text: Sa’ar 4 -luokka oli Israelin laivaston ohjusveneluokka, jonka alukset valmistettiin Israelissa. Alustyyppi oli israelilaista suunnittelua, ja se perustui Sa’ar 3 -luokasta saatuihin kokemuksiin.


title: Sa’ar 4 -luokka

text: Etelä-Afrikka tilasi vuoden 1974 lopulla laivastolleen kolme paranneltua Sa’ar 4 -luokan alusta. Ne valmistettiin Haifan telakalla Israelissa. Myöhemmin Etelä-Afrikan laivastolle valmistettiin vielä kolme samankaltaista alusta Sandock Austal Shipyardin telakalla Durbanissa, mihin Haifan telakka toimitti materiaalin. Myöhemmin Etelä-Afrikka tilasi vielä kuusi saman kaltaista alusta suoraan Durbanista, mistä tilauksesta kolme myöhemmin peruutettiin. Yhdistyneiden kansakuntien asettama asevientikielto vaikeutti tilauksen toteuttamista. Laivasto nimesi alukset Warrior-luokaksi, ja ne on varustettu Gabriel II - merimaaliohjuksien (tunnetaan Etelä-Afrikassa nimellä Scorpion) lisäksi kahdella Oto Melaran 76 millimetrin tykillä ilman 20 millimetrin CIWS-järjestelmää.


title: Sa’ar 4 -luokka

text: Vuonna 2000 kaksi luokan aluksista myytiin Sri Lankalle, joka nimesi luokan Nandimithraksi. Kreikan rannikkovartiostolla on kolme luokan alusta, joiden aseistuksena on ainoastaan 30 millimetrin pikatykit. Ohjuksille varattuun tilaan kreikkalaiset ovat asentaneet nosturit.


title: Eric Woerth

text: Eric Woerth (s. 29. tammikuuta 1956) on ranskalainen poliitikko (RPR, UMP, Républicains). Hän oli François Fillonin hallituksissa budjetti- ja työministerinä 2007–2010 ja Chantillyn pormestari 1995–2017.


title: Eric Woerth

text: Woerthia epäillään laittomasta puoluerahoituksesta, ja asian on arvioitu voivan vaikuttaa Nicolas Sarkozyn mahdollisuuksiin päästä uudelle presidenttikaudelle. Asia tuli julki 2010, kun L'Oreal-kosmetiikkayhtiön omistaja Liliane Bettencourt ja hänen tyttärensä selvittelivät äidin kykyä päättää asioistaan.


title: Tony Carey

text: Anthony Laurence Carey (s. 16. lokakuuta 1953 Turlock, Kalifornia, Yhdysvallat) on amerikkalainen kosketinsoittaja, jonka suuri yleisö muistaa parhaiten Ritchie Blackmoren Rainbow-yhtyeen kosketinsoittajana vuosina 1975–1977.


title: Tony Carey

text: Carey toimi sooloartistina 1980-luvun alkupuoliskolla ja sai jonkin verran listamenestystä. Hänellä oli myös Planet P Project -niminen yhtye samalla vuosikymmenellä. Sittemmin Carey on työskennellyt soittajana ja tuottajana monille artisteille kuten Jennifer Rush, Joe Cocker, John Mayall, Eric Burdon ja David Knopfler.


title: Tony Carey

text: Vuonna 2009 Carey oli mukana Over the Rainbow -projektissa, jossa entiset Rainbow-yhtyeen jäsenet soittavat Rainbow’n kappaleita. Hän joutui kuitenkin jättäytymään pois projektista sairauden takia. Vuonna 2010 Carey ja Over the Rainbow -kitaristi Jurgen Blackmore perustivat EBC ROXX -nimisen yhtyeen.


title: David Stone

text: David Stone (alk. Michael David Stoyanoff; s. 1952 Toronto, Kanada) on kanadalainen kosketinsoittaja. Suuri yleisö muistaa hänet parhaiten Ritchie Blackmoren Rainbow-yhtyeen kosketinsoittajana vuosilta 1977–1978. Muita hänen yhtyeitään ovat olleet muun muassa Symphonic Slam ja Max Webster.


title: Aren aukio

text: Aren aukio eli Kolmikulman aukio on Jyväskylän Puistolassa sijaitseva aukio. Aukio on Jyväskylän ensimmäinen kaupunkiaukio ja tätä nykyä se hallitsee toista päätä Jyväskylän kävelykadusta. Se rakennettiin 1910-luvun alussa, kun uusi asemakaava mahdollisti ruutukaavan ulkopuolelle rakentamisen.


title: Aren aukio

text: Aukion nimi muotoutui kansan suussa Aren aukioksi, kun aukiolla sijaitsevan nykyisen Kolmikulman kauppakeskuksen paikalla olleen Keski-Suomen Sähköliikkeen liiketoimintaan otettiin mukaan autot. Perustaja Kalle Heinonen ilmoitti tuolloin uuden yrityksen nimeksi ARE, joka tulee sanoista auto, radio ja elektrisiteetti.


title: HMS Havock (1893)

text: HMS Havock oli Britannian Kuninkaallisen laivaston vuonna 1894 valmistunut Havock-luokan torpedovenehävittäjä.


title: HMS Havock (1893)

text: Alus tilattiin 2. heinäkuuta 1892 Yarrow and Companyltä, ja sen valmistusmispäiväksi määrättiin 2. joulukuuta 1892. Aluksen köli laskettiin 1. heinäkuuta 1892 ja se laskettiin vesille 12. elokuuta 1893. Alus valmistui tammikuussa 1894, jolloin sen tarjoukseen perustunut hinta oli 36 526 puntaa.


title: HMS Havock (1893)

text: Alus palveli koko uransa Britteinsaarten vesillä. Aluksen veturikattilat vaihdettiin 1899–1900 Hawthorn Leslien telakalla vesiputkikattiloihin, ja uudistuksen jälkeen aluksella oli kolme savuhormia. Keskimmäinen hormi oli paksumpi kuin laitimmaiset, ja aluksen masto jäi kahden etummaisen savuhormin väliin. Alus myytiin 14. toukokuuta 1912.


title: Liikennekäytöstäpoisto

text: Liikennekäytöstäpoisto (entinen seisonta-aika) tarkoittaa ajoneuvon poistamista ajoneuvoliikennerekisteristä väliaikaisesti tai lopullisesti. Poiston aikana ajoneuvoveroa ei tarvitse maksaa, vakuutusturva ja -maksu riippuu vakuutusyhtiöstä. Poiston voi suorittaa sähköisesti, katsastusasemalla tai vakuutusyhtiössä.


title: HMS Hornet (1893)

text: HMS Hornet oli Britannian Kuninkaallisen laivaston vuonna 1894 valmistunut Havock-luokan torpedovenehävittäjä.


title: HMS Hornet (1893)

text: Alus tilattiin 2. heinäkuuta 1892 Yarrow and Companyltä Cubitt Townista Lontoosta, ja sen valmistusmispäiväksi määrättiin 2. joulukuuta 1892. Aluksen köli laskettiin 1. heinäkuuta 1892 ja se laskettiin vesille 3. joulukuuta 1893. Alus valmistui heinäkuussa 1894, jolloin sen tarjoukseen perustunut hinta oli 36 112 puntaa.


title: HMS Hornet (1893)

text: Alus palveli Britteinsaarten vesillä lukuun ottamatta vuotta 1900, jolloin se oli Välimerellä. Se myytiin 12. lokakuuta 1909 London Ship Breaking Companylle romutettavaksi.


title: Edward Steichen

text: Edward Steichen, alk. Eduard Steichen (27. maaliskuuta 1879 Bivange, Luxemburg – 25. maaliskuuta 1973 Connecticut, Yhdysvallat) oli yhdysvaltalainen valokuvaaja, taidemaalari ja kuraattori.


title: Edward Steichen

text: Kun Edward Steichen oli vuoden ikäinen, Steichenin perhe muutti 1881 Yhdysvaltoihin Hancockin kaivoskaupunkiin Michiganissa. Hän sai Yhdysvaltojen kansalaisuuden 1900. Hän opiskeli litografiaa ja maalausta 1898 ja aloitti valokuvauksen jo varhain. Hänet huomattiin valokuvaajana ensi kerran 1899 valokuvanäyttelyssä Philadelphiassa. Steichen toimi taidemaalarina edellisen vuosisadan vaihteessa, mutta sovelsi maalauksen näkökulmia valokuvaukseen.


title: Edward Steichen

text: Steichen oli suunnittelemassa Alfred Stieglitzin lehteä "Camera Work" ja työskenteli valokuvaajana 1903–1917. Ensimmäisen maailmansodan loppuvaiheissa hän toimi Yhdysvaltojen armeijan sotakuvaajana.


title: Edward Steichen

text: Vuosina 1923–1938 hän työskenteli Voguessa ja Vanity Fairissa sekä useissa newyorkilaisissa mainostoimistoissa. Toisen maailmansodan aikana hän palveli Yhdysvaltojen laivastossa, jossa hän vastasi valokuvauksesta. Tuolloin hän teki dokumenttielokuvan "Meren kuningatar" ("The Fighting Lady"), joka sai Oscan-palkinnon parhaana dokumenttielokuvana. Hänestä tuli 1945 U.S. Naval Photographic Instituten johtaja, ja hän erosi 1946 palveluksesta kapteenin arvoisena.


title: Edward Steichen

text: Toisen maailmansodan jälkeen hän työskenteli näyttelyintendenttinä ja vuodesta 1947 Museum of Modern Artin valokuvaosaston päällikkönä vuoteen 1962. Tässä tehtävässä hän toimi New Yorkissa "The Family of Man" -näyttelyn näyttelykomissaarina. Näyttelyn kierros alkoi Museum of Modern Artista 1955 ja kiersi kahdeksan vuotta ympäri maailmaa 37 maassa.


title: Dekstriini

text: Dekstriini, tärkkelyskumi, (CHO), tärkkelyksen pilkkoutumistuote, jota syntyy kuumennettaessa tärkkelystä tai käsiteltäessä sitä hapoilla tai amylaasientsyymillä; dekstriiniä on mm. leivän kuoressa. Dekstriini on valkoista ainetta, joka ei sanottavasti liukene alkoholiin, mutta muodostaa pienen vesimäärän kanssa liimamaisen seoksen, jota käytetään mm. liimaseoksiin.


title: Dekstriini

text: Dekstriinin CAS-numero on 9004-53-9.Facta 2001, dekstriini s. 433,434


title: Sastamala Gregoriana

text: Sastamala Gregoriana – Wanhan Musiikin Päivät -festivaali on Pirkanmaalla, Sastamalassa vuosittain vuodesta 1996 lähtien järjestetty vanhan musiikin festivaali. Pienin resurssein ja Kari Kaarnan alun perin kokoaman kotimaisen ohjelmiston pohjalta aloittanut tapahtuma on kehittynyt vuosien varrella kansainvälisen tason musiikkitapahtumaksi, jossa on voitu kuulla Hopkinson Smithin, Ensemble La Morran, Arianna Savallin ja Andrew Lawrence-Kingin kaltaisia huippumuusikoita.


title: Sastamala Gregoriana

text: Jokakesäisessä konserttisarjassa tarjotaan yleisölle monipuolisesti musiikkia kaikilta vanhan musiikin aikakausilta, niin keskiajan renessanssin kuin barokin kausiltakin. Tärkeä osa festivaalia on suomalaisten ja kansainvälisten muusikoiden välinen vuorovaikutus festivaalin yhteydessä järjestettävän mestarikurssin ja yhteiskonserttien muodossa.


title: Sastamala Gregoriana

text: Festivaalia on kehuttu pitkäjänteisestä ja osuvasta ohjelmistosuunnittelusta, joka osaltaan on vaikuttanut siihen, että festivaalin kävijämäärä on lisääntynyt vuosi vuodelta ja vakiintunut. Festivaalin taiteellisena johtajana on toiminut vuodesta 2005 alkaen englantilainen luuttutaiteilija Michael Fields.


title: Sastamala Gregoriana

text: Sastamala Gregorianan pääkonserttipaikka on Sastamalan keskiaikainen Pyhän Marian kivikirkko, joka on akustiikaltaan ainutlaatuinen konserttisali ja sopii erityisesti vokaalimusiikille sekä vanhan musiikin kokoonpanoille. Lisäksi konserttipaikkana toimii kirkkomaalauksistaan tunnettu toinen Sastamalassa sijaitseva keskiaikainen kivikirkko, Tyrvään Pyhän Olavin kirkko.


title: Sastamala Gregoriana

text: Festivaali on Pirkanmaan festivaalit ry:n Pirfestin ja Finland Festivalsin jäsen.


title: Oka-ahven

text: Oka-ahven ("Rachycentron canadum") on ahvekaloihin kuuluva kalalaji, jota tavataan kaikista valtameristä lämpimistä vesistä. Se on oka-ahventen heimon ("Rachycentridae") ainoa laji.


title: Oka-ahven

text: Oka-ahven on pitkä ja ruumiinmuodoltaan solakka ja litteäpäinen kala. Se kasvaa yleensä noin 1,1 metrin mittaiseksi, mutta suurimmillaan oka-ahven voi saavuttaa 1,5–2 metrin pituuden ja lähes 70 kg:n painon. Oka-ahvenen selässä on kuudesta yhdeksään terävää piikkiä ennen pitkää selkäevää ja myös peräevä on pitkä. Pyrstöevä kalalla on kuunsirpinmuotoinen. Väriltään oka-ahven on kyljistään ruskea ja kyljissä on myös kaksi tai kolme hopeanharmaata raitaa.


title: Oka-ahven

text: Oka-ahventa tavataan trooppisista ja subtrooppisista vesistä Atlantin länsisosissa Kanadan etelärannikolta Argentiinaan, Atlantin itäosista Afrikan rannikolta, Intian valtamerestä ja Tyyneltämereltä Japanista Australiaan ulottuvalta alueelta. Kala elää lähellä koralliriuttoja, mangrovea kasvavilla rannoilla, lähellä muta- ja hiekkapohjia sekä avomerellä usein kelluvien esineiden läheisyydessä. Niitä tavataan usein paholaisrauskujen läheisyydestä, joskaan syytä tähän ei tiedetä. Oka-ahvenet liikkuvat sekä yksikseen että pieninä ryhminä. Laji syö kaloja, äyriäisiä ja pääjalkaisia. Kala kutee lämpimien kuukausien aikana.


title: Oka-ahven

text: Oka-ahven on hyvä ruokakala ja myös suosittu urheilukalastuksen kohde. Sitä viljellään erityisesti Kiinassa ja Taiwanissa, mutta myös Yhdysvalloissa ja Brasiliassa. Viljelyssä on otettava huomioon, että poikaset tarvitsevat suolaista vettä kehittyäkseen ja lämpötilan on oltava riittävä. Oka-ahventa myydään tuoreena, savustettuna ja pakastettuna.


title: Suicide (showpainija)

text: Suicide on TNA:ssa otteleva showpainija. Suicidena ovat otelleet Frankie Kazarian, Christopher Daniels sekä kesäkuusta 2010 lähtien Akira Kawabata.


title: Šeikki Zayedin moskeija

text: Šeikki Zayedin moskeija () on moskeija Abu Dhabissa, Yhdistyneiden arabiemiirikuntien pääkaupungissa. Moskeija on maan suurin ja se nimettiin Yhdistyneiden arabiemiirikuntien perustajan ja ensimmäisen presidentin, Zayid ibn Sultan Al Nahyanin, mukaan. Moskeija avattiin vuonna 2007 ja sen rakentaminen maksoi 545 miljoonaa Yhdysvaltain dollaria.


title: Šeikki Zayedin moskeija

text: Moskeijassa on 82 kupolia, pääkupolin sisäkorkeus on 70 metriä. Neljä minareettia yltävät 107 metrin korkeuteen. Rukoussaleja on neljä, pääsalissa on 96 koristeltua pylvästä. Pääsaliin mahtuu yli 7 000 ihmistä. Moskeijaan mahtuu yhteensä noin 40 000 ihmistä.


title: HMS Ferret (1893)

text: HMS Ferret oli Britannian Kuninkaallisen laivaston vuonna 1895 valmistunut Ferret-luokan torpedovenehävittäjä.


title: HMS Ferret (1893)

text: Alus tilattiin 6. tammikuuta 1893 Laird, Son and Companyltä Birkenheadistä, jolloin sen valmistusmispäiväksi määrättiin 21. helmikuuta 1894. Aluksen köli laskettiin 1. heinäkuuta 1893 telakkanumerolla 596 ja se laskettiin vesille 9. joulukuuta 1893. Alus valmistui maaliskuussa 1895, jolloin sen tarjoukseen perustunut hinta oli 36 168 puntaa.


title: HMS Ferret (1893)

text: Alus palveli Britteinsaarten vesillä. Alus poistettiin palveluksesta 1908 ja se valittiin shrapnellien testaamiseen. Vuonna 1910 alus riisuttiin varusteista Chathamissa ja vuotta myöhemmin hylky upposi maalilaivana.


title: HMS Lynx (1894)

text: HMS Lynx oli Britannian Kuninkaallisen laivaston vuonna 1895 valmistunut Ferret-luokan torpedovenehävittäjä.


title: HMS Lynx (1894)

text: Alus tilattiin 6. tammikuuta 1893 Laird, Son and Companyltä Birkenheadistä, jolloin sen valmistusmispäiväksi määrättiin 6. huhtikuuta 1894. Aluksen köli laskettiin 1. heinäkuuta 1893 telakkanumerolla 597 ja se laskettiin vesille 24. tammikuuta 1894. Alus valmistui elokuussa 1895, jolloin sen tarjoukseen perustunut hinta oli 36 463 puntaa.


title: HMS Lynx (1894)

text: Alus palveli koko uransa Britteinsaarten vesillä. Alus modernisoitiin 1902 Lairdin telakalla ja se myytiin 10. huhtikuuta 1912 Wardille Prestoniin romutettavaksi.


title: Ultra HD

text:
Ultra HD on näyttötarkkuus, jonka pikselimäärä on 3 840 × 2 160 pikseliä eli neljä kertaa niin paljon kuin Full HD -näyttötarkkuudessa. Vaikka näyttötarkkuus on kehitetty Ultra HD -televisiolähetyksiä varten, sitä käytetään myös tietokone- ja pelikonsolikäytössä. Heinäkuusta 2010 lähtien myös YouTube on alkanut tukea Ultra HD -resoluutiota. Ultra HD:tä ei pidä sekoittaa 4K-resoluution, jonka pikselimäärä on 4 096 × 2 160. Näitä termejä käytetään usein synonyymeina, vaikka niiden tarkkuus onkin eri.
Tekniikka nimettiin virallisesti Ultra HD:ksi lokakuussa 2012, kun nimiä hallinnoiva Consumer Electronics Association -järjestö julisti 4K-tekniikan virallisen käyttönimen.


title: Pav bhaji

text: Pav bhaji, joskus myös Pao bhaji, on intialainen, alun perin maratilaisesta keittiöstä tuleva pikaruoka. Ruokalaji on suosittu Maharashtran ja Gujaratin osavaltioissa sekä erityisesti isoilla metropolialueilla, kuten Mumbaissa. "Pav" merkitsee marathin kielellä ruokalajiin kuuluvaa leipäpalaa – sanan alkuperä on peräisin portugalin kielestä, jossa "pão" tarkoittaa kirjaimellisesti "leipää". "Bhajilla" tarkoitetaan taas annoksen pannulla paistettavaa kasvisten ja mausteiden kastikemaista, voimaperäisesti soseutettua seosta. Annoksen lisukkeisiin kuuluvat usein esimerkiksi korianterin lehdet, pilkottu raaka sipuli sekä sitruunanviipale. Voin runsas käyttö "Pav bhajin" valmistuksessa ja voitelussa liittyy myös ruokalajiin olennaisesti.


title: Pav bhaji

text: Ruokalajin alkuperä sijoittuu 1800-luvun brittikolonialismin myötä teollistuneeseen Mumbaihin, jossa erityisesti tekstiiliteollisuus oli valtavassa kasvussa. Tehtaiden lounastaukojen lyhyyden vuoksi työläisillä ei normaalisti ollut aikaa nauttia täysipainoista lounasta. Kevyttä lounasta suosittiin myös siksi, että sellaisen jälkeen lounastauolta oli helpompi palata fyysisesti raskaan työn ääreen verrattuna täysipainoiseen, raskaaseen lounaaseen. "Pav bhajissa" perinteinen riisi tai roti korvattiinkin kevyemmällä "pav"-leivällä, ja curry-tyyppinen ruoka korvattiin niin ikään kevyemmällä "bhaji"-sekoituksella. Näistä ajoista asti "pav bhaji" on pysynyt myös siirtomaavallasta vapautuneen Intian yhtenä suosituimmista katu- ja lounasruoka-annoksista.


title: Pav bhaji

text: Ruokalaji on vaihtelevassa mittakaavassa levinnyt myös Intian ulkopuolelle ympäröivään itäiseen Aasiaan, mutta myös länsimaihin kuten Yhdysvaltoihin, Australiaan sekä Iso-Britanniaan.


title: Pav bhaji

text: Koska "pav bhaji" on yleensä nopeasti valmistettava ruoka ja annoksen valmistajat joutuvat sopeutumaan raaka-aineiden nopeaan vaihtuvuuteen, annoksen resepti saattaa vaihdella hyvinkin selkeästi kausittain ja alueittain. Ruokalajin yleisimpinä ja todennäköisinä raaka-aineina voidaan kuitenkin mainita ainakin muussattu peruna, pilkottu tomaatti, hienonnettu sipuli, herneet sekä pilkottu paprika. Muut vihannekset, kuten kukkakaali, porkkana tai munakoiso, ovat myös usein hyödynnettyjä ainesosia. Mausteina valmistajat käyttävät yleensä omaa yksilöllistä "pav bhaji masala" -mausteseosta. Tämän lisäksi olennaisiin mausteisiin kuuluvat muun muassa valkosipuli, inkivääri, chili ja kurkuma. Sitruunamehun puristaminen annokseen on myös tavallista jo sitä valmistettaessa. Runsas mausteiden määrä antaa annokseen paljon makua mutta myös paksuntaa sen vedellä jatkettua koostumusta. Kun koko sekoitus on paistunut muutaman minuutin ajan, "pav bhaji" tarjoillaan lisukkeiden kera kuumalta astialta, usein voisilmän kera.


title: Luettelo pikkuplaneetoista: 100001–101000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
100001:stä ja päättyen 101000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 101001–102000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
101001:stä ja päättyen 102000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 102001–103000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
102001:stä ja päättyen 103000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 103001–104000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
103001:stä ja päättyen 104000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 104001–105000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
104001:stä ja päättyen 105000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 105001–106000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
105001:stä ja päättyen 106000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 106001–107000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
106001:stä ja päättyen 107000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 107001–108000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
107001:stä ja päättyen 108000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 108001–109000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
108001:stä ja päättyen 109000:een.
Kokonaisen luettelon löytää katsomalla Luettelo pikkuplaneetoista.


title: Puumala (täsmennyssivu)

text: Puumala voi tarkoittaa seuraavia:


title: Luettelo pikkuplaneetoista: 109001–110000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
109001:stä ja päättyen 110000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 110001–111000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
110001:stä ja päättyen 111000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 111001–112000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
111001:stä ja päättyen 112000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 112001–113000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
112001:stä ja päättyen 113000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 113001–114000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
113001:stä ja päättyen 114000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 114001–115000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
114001:stä ja päättyen 115000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 115001–116000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
115001:stä ja päättyen 116000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 116001–117000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
116001:stä ja päättyen 117000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 117001–118000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
117001:stä ja päättyen 118000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 118001–119000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
118001:stä ja päättyen 119000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 119001–120000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
119001:stä ja päättyen 120000:een.
Kokonaisen luettelon löytää katsomalla Luettelo pikkuplaneetoista.


title: Anna mennä

text: Anna mennä on Retropop-yhtyeen kolmas single albumilta "Tämän hetken tähden". Kappaleesta julkaistiin Single Version, joka eroaa miksauksellisesti jonkin verran albumiversiosta. Single julkaistiin tammikuussa 2012.


title: Frans Peter von Knorring

text: Frans Peter von Knorring (6. lokakuuta 1792 Kokemäki – 29. maaliskuuta 1875 Finström) oli Knorringin aatelissukuun kuulunut pappi.


title: Frans Peter von Knorring

text: Frans Peter von Knorring opiskeli Turun Akatemiassa, ja toimi tämän jälkeen Haminan kadettikoulun uskonnon opettajana. Vuonna 1834 hän aloitti Finströmin kirkkoherran virassa Ahvenanmaalla. Hän ehdotti myös kaupungin perustamista Ahvenanmaalle. Hän julkaisi historiallisia katsauksia, sekä ansiokkaan teoksen joka käsitteli kansanopetusta. Tästä syystä häntä pidetään Ahvenanmaan koululaitoksen isänä. Lisäksi hän perusti Ahvenanmaan ensimmäisen sanomalehden vuonna 1868.


title: Frans Peter von Knorring

text: Vuonna 1992 julkaistiin Ahvenanmaalla häntä esittävä postimerkki, joka pohjautuu Karl Emanuel Janssonin maalaukseen.


title: Joulukapina

text: Joulukapina oli Montenegrossa 7. tammikuuta 1919, eli ortodoksien joulupäivänä tapahtunut kapina. Kapinassa Montenegron liittämistä Jugoslavian kuningaskuntaan vastustaneet niin sanotut vihreät ("Zelenaši") hyökkäsivät yhdistymistä kannattaneita valkoisia ("Bjelaši") vastaan. Aluksi menestyksekäs kapina kuitenkin kukistettiin ja vihreiden liike sammui vähitellen, mutta yksittäiset kapinalliset jatkoivat vastarintaa aina vuoteen 1924 saakka.


title: Joulukapina

text: Ajatus Montenegron ja Serbian liittämisestä liittyi ideaan Jugoslaviasta, eli eteläslaavien yhteisestä valtiosta. Serbiassa nähtiin kuitenkin erityisen tärkeänä liittää Montenegro Serbiaan, vaikka idea Jugoslaviasta ei toteutuisikaan kokonaisuudessaan. Tämä oli taas tarkoitus toteuttaa mahdollisimman vähällä julkisella väittelyllä aiheesta. Serbian puolella ajatuksen tärkeimpiä kannattajia oli Nikola Pašić ja Montenegrossa sen tärkein vastustaja oli puolestaan maata hallinnut kuningas Nikola I Petrović-Njegoš. Nikola I oli kuitenkin paennut maastaan Pariisiin ensimmäisen maailmansodan johdosta, sillä Itävalta-Unkarin joukot olivat miehittäneet maan. Sodan jälkeen 1918 Itävallan joukot vetäytyivät ja maahan tuli serbejä ja näiden alaisuudessa palvelleiden montenegrolaisten sotajoukkoja saman vuoden marraskuussa.


title: Joulukapina

text: Näiden tapahtumien lomassa Podgoricassa järjestettiin kansalliskokous ja 11 päivän jälkeen 26. marraskuuta kokous ilmoitti päättäneensä Montenegron liittymisestä Jugoslaviaan (silloin virallisesti "Serbien, kroaattien ja sloveenien kuningaskunta") ja Petrovićien valtakauden lopettamisesta. Kokoukseen osallistuneet yhdistymistä kannattaneet olivat äänestäneet valkoisella paperilla sitä vastustaneiden tehden saman vihreällä, mistä sittemmin syntyi yhdistymistä kannattaneiden ja vastustaneiden nimitykset. Joissakin montenegrolaisissa päätös herätti vastustusta. Heidän mielestään päätös oli laiton ja kokouksen jäsenet korruptoituneita. Kuitenkin neljä päivää myöhemmin kokouksen päätöksestä, eli 30. marraskuuta Montenegro liittyi virallisesti Jugoslaviaan. Suurin osa montenegrolaisista ei vastustanut liitosta sinänsä, mutta he halusivat että montenegrolainen identiteetti säilyisi ja että montenegrolaisilla olisi liitoksen jälkeen tasavertainen asema uudessa valtiomuodostelmassa. Liitoksen jälkeen näitä tavoitteita ei kuitenkaan saavutettu ja tämä herätti vastustusta osassa montenegrolaisia. Tästä kehityksestä alkoi liitosta vastustaneiden aseellisen kapinan suunnittelu.


title: Joulukapina

text: Varsinainen kapina alkoi ortodoksisen kirkon joulupäivänä 7. tammikuuta 1919. Sen alussa aseellisia joukkoja vihreiden puolella oli noin 4 000. He olivat pääsääntöisesti huonosti aseistettuja. Kapinalliset piirittivät vanhan pääkaupunki Cetinjen ja valloittivat sitä ympäröineet kylät ja kaupungit. Kapinaa johtivat Jovan Plamenac ja Krsto Zrnov Popović. Kapina alkoi vihreiden kannalta varsin menestyksekkäästi. Vihreät tappoivat ja pieksivät johtavat valkoiset, sekä monet kansalliskokouksen jäsenet ja hyökkäsivät julkisiin rakennuksiin. Vihreiden sisällä alkoi kuitenkin nopeasti ilmetä ristiriitoja. Osa heistä kannatti Montenegron itsenäisyyttä ja osa tasavertaista unionia Jugoslavian sisällä. Helmikuussa 1919 brittisotilas R. H. Brodie kuvaili Montenegron tilannetta. Hänen mukaansa vihreitä kannatti noin 20 % väestöstä ja heitä heikensi voimakkaasti sisäiset ristiriidat. Hänen mukaansa kapina oli myös lisännyt liittymisen kannatusta. Valkoiset eivät jääneet toimettomaksi, vaan aloittivat vastaiskut. Tilanteen kärjistyessä molemmat osapuolet syyllistyivät lisääntyvään väkivaltaan ja laittomuuksiin. Valkoisten puolelta suurin vihreitä vastaan suunnattu sotilasoperaatio toteutettiin talvella 1919-20. Sotilaat ja vapaaehtoistaistelijat taistelivat noin 900:aa vihreää vastaan tappaen lopulta näistä 22 ja pakottaen 757 antautumaan. Vihreiden toiminta jatkui tosin tämänkin tappion jälkeen. Heihin liittyi ajoittain Italiaan paenneita montenegrolaisia. Vastarinta alkoi kuitenkin lopulta vähetä tuntuvasti. Liikkeen lopulliseen sammumiseen vaikuttivat ympärysvaltojen tuki liitokselle Pariisin rauhankonferenssissa, sekä paikallisen väestön tuen loppuminen vihreiden väkivaltaisten toimien takia. Suuri isku oli myös Nikola I:n kuolema vuonna 1921. Hajanainen vastarinta jatkui kuitenkin vuoteen 1924 saakka.


title: Joulukapina

text: Kapina aiheutti kummallekin osapuolelle merkittäviä tappioita. Vangiksi molemmin puolin otettuja ja tapettuja oli yhteensä noin 5 000. Tapahtumien aikana suuri määrä vihreitä ja heidän tukijoitaan tuomittiin vankeuteen, mutta Jugoslavian kuningas Aleksanteri I armahti sittemmin suuren osan tuomituista. Poikkeuksena oli 59 10-20 vuoden tuomion saanutta. Siitä tuli yksi niistä historian tapahtumista, joihin vedottiin myöhemmin esimerkiksi partisaanisodassa Jugoslaviassa 1941-45. Vihreät tukivat tuolloin ainakin aluksi Italian miehitystä alueella, vaikkakin he myöhemmin osallistuivat myös partisaanitoimintaan sitä vastaan. Tapahtumaa käytettiin myös Montenegron itsenäisyyden tukemiseksi itsenäisyydestä järjestetyn kansanäänestyksen yhteydessä vuonna 2006. Joulukapinan 90-vuotispäivänä 7. tammikuuta 2008 Montenegron pääministeri Milo Đukanović julkisti muistopatsaan kapinassa kuolleille.


title: Joni Mäkelä

text: Joni Mäkelä (s. 28. syyskuuta 1993 Valkeakoski) on suomalainen jalkapalloilija, joka edustaa Ykkösessä pelaavaa Valkeakosken Hakaa. Pelipaikaltaan Mäkelä on hyökkäävä keskikenttäpelaaja tai laitahyökkääjä.


title: Joni Mäkelä

text: Mäkelän pelaajaura ylimillä sarjatasoilla alkoi kaudella 2009, kun hän nousi OLS:in junioreista AC Oulun Ykkösen joukkueeseen. Mäkelä debytoi AC Oulun paidassa 15-vuotiaana 7. kesäkuuta 2009 Ykkösen ottelussa AC Oulu - Atlantis FC. Mäkelä teki tammikuussa 2010 kolmen vuoden sopimuksen AC Oulun kanssa. Veikkausliigadebyytin hän pelasi 16. toukokuuta 2010 ottelussa AC Oulu - IFK Mariehamn.


title: Joni Mäkelä

text: Mäkelä on pelannut yhteensä 36 poikien maaottelua. Mäkelä debytoi maajoukkueessa 26. elokuuta 2008 alle 15-vuotiaiden maajoukkueen ottelussa Ruotsia vastaan.


title: Molly Moon: Hervoton hypnoosiseikkailu

text: Molly Moon – Hervoton hypnoosiseikkailu on Georgia Byngin kirjoittaman Molly Moon-kirjasarjan ensimmäinen kirja.


title: Molly Moon: Hervoton hypnoosiseikkailu

text: 10-vuotias Molly Moon asuu Biersvillessä Hardwick Housen orpokodissa, jossa hänen arkensa on ankeaa. Orpokodin johtaja neiti Adderstone määrää hänelle tämän tästä rangaistuksia (kuten vessanpöntön jynssäämistä hammasharjalla), ja muut lapset kiusaavat häntä. Mollyn paras ja ainoa ystävä Rockykin adoptoidaan oikeaan perheeseen.


title: Molly Moon: Hervoton hypnoosiseikkailu

text: Mollyn arki kuitenkin muuttuu täysin, kun hän löytää tohtori Loganin kirjoittaman hypnoosikäsikirjan. Sen avulla hän oppii hypnotisoimaan, ja pian hänet nähdäänkin jo New Yorkissa Tähdet Marsissa -musikaalin pääosassa.


title: Molly Moon: Hervoton hypnoosiseikkailu

text: Mollyn elämään mahtuu kuitenkin myös paljon mutkia. Kaiken huipuksi häntä vaaditaan ryöstämään pankki hypnoottisten taitojensa avulla. Lopulta Molly tajuaa, että hän viihtyy kuitenkin paremmin Hardwick Housessa.


title: Doug Walgren

text: Douglas Walgren (s. 28. joulukuuta 1940 Rochester, New York) on yhdysvaltalainen demokraattinen poliitikko ja asianajaja. Hän oli Yhdysvaltain edustajainhuoneen jäsen 1977-1991.


title: Doug Walgren

text: Oltuaan seitsemän kautta edustajainhuoneessa Walgren hävisi vuonna 1990 32-vuotiaalle republikaanille Rick Santorumille Pennsylvanian 18. vaalipiirissä.


title: Fumaroli

text: Fumaroli on maankuoren aukko, josta purkautuu vesihöyryä, rikkihiiltä ja muita kaasuja. Fumaroleja on vulkaanisesti aktiivisilla alueilla.


title: Fumaroli

text: Fumarolista vapautuva vesihöyry on yleensä pinnan lähellä olevan magman lämmittämää pohjavettä. Magmasta itsestään fumarolin kautta purkautuu hiilidioksidia, rikkidioksidia ja rikkivetyä. Nukkuvassa tulivuoressa saattaa edelleen olla aktiivisesti toimivia fumaroleja. Fumaroli voi höyrytä jopa vuosikymmeniä tai vuosisatoja, jos sen alla on pysyvä lämmönlähde. Sen sijaan toiset fumarolit voivat olla aktiivisia vain viikkoja tai muutamia kuukausia, jos ne syntyvät tuoreelle vulkaaniselle maaperälle, joka viilenee nopeasti.


title: The Sibelius Edition

text: The Sibelius Edition on Jean Sibeliuksen teosten kokonaisjulkaisu 65 CD-levyllä 13 sarjaan jaettuna. Laitoksen on julkaissut ruotsalainen BIS Records 2007–2011.


title: Moves Like Jagger

text: "Moves Like Jagger" on yhdysvaltalaisen yhtyeen Maroon 5:n kappale, jolla on mukana laulaja Christina Aguilera. A&M Octone Records julkaisi sen 21. kesäkuuta 2011 neljäntenä ja viimeisenä singlenä yhtyeen kolmannen studioalbumin "Hands All Over" (2010) uudelleenjulkaistulta versiolta. Kappaleen kirjoittivat Adam Levine, Ammar Malik, Benjamin Levin ja Shellback, joista kaksi viimeistä myös tuottivat sen. ”Moves Like Jagger” on dancepop- ja electropop-kappale, jossa käytetään syntetisaattoria ja sähkörumpuja. Sen sanat viittaavat miehen kykyyn tehdä vaikutus naiseen tanssiliikkeillään, joita hän vertaa The Rolling Stones -yhtyeen johtohahmoon Mick Jaggeriin.


title: Moves Like Jagger

text: Singleä on myyty Yhdysvalloissa digitaalisesti yli kuusi ja puoli miljoonaa kappaletta, ja se oli Billboard Hot 100 -singlelistan kolmen kärjessä kymmenen viikkoa. Britanniassa single oli vuoden 2011 toiseksi myydyin, ja sen paras sijoitus oli singlelistan kakkosena. Vuoden 2014 syyskuuhun mennessä se oli Britannian latauslistan kaikkien aikojen nelonen yli 1,4 miljoonalla latauksella.


title: Moves Like Jagger

text: Vuonna 2011 single oli yhdeksänneksi myydyin digitaalinen lataus maailmassa seitsemän miljoonan kappaleen myynnillä.


title: Moves Like Jagger

text: Suomessa singleä on myyty yli 10 000 kappaletta, ja se sai platinalevyn vuonna 2012. Se oli sekä Suomen virallisen listan että latauslistan kärjessä kuusi viikkoa.


title: Valkorunkosembra

text: Valkorunkosembra ("Pinus albicaulis") on mäntyjen sukuun kuuluva havupuu, joka elää noin 500-vuotiaaksi ja kasvaa 10–20 metriä korkeaksi. Se on erittäin uhanalainen, ja sitä tavataan Pohjois-Amerikan läntisillä vuoristoalueilla.


title: Valkorunkosembra

text: Valkorunkosembra on hitaasti kasvava ja pitkäikäinen puu. Suotuisissa olosuhteissa se kasvaa 10–20 metriä korkeaksi, mutta levinneisyysalueen korkeusrajan tuntumassa se jää vain pensaaksi. Puu elää todennäköisesti noin 500-vuotiaaksi mutta kylmillä ja kuivilla alueilla mahdollisesti jopa tuhat vuotta. Se muistuttaa huomattavasti kalliovuortensembraa, vaikkakin niiden kävyt ovat erilaiset. Valkorunkosembran kaarna on nuorilla yksilöillä kalkinvalkoista ja ohutta. Vanhoilla yksilöillä se on paksua ja muodostaa ohuita harmaita suomumaisia muodostelmia. Neulaset ovat viiden ryppäissä ja 3–9 senttimetriä pitkiä. Ne ovat yleensä sinivihreitä ja hieman mutkalla.


title: Valkorunkosembra

text: Valkorunkosembra on yksikotinen, eli sillä on sekä hede- että emikukinto. Heteet kehittyvät latvuston uusille oksille ja levittävät siitepölyn heinäkuun ensimmäisellä puoliskolla. Emikukinnot ja kävyt kehittyvät latvaoksien kärkiin. Kävyt ovat munanmuotoisia tai lähes pyöreitä ja 3–8 senttimetriä pitkiä. Noin senttimetrin pitkät siemenet vapautuvat kävyistä vasta, kun kävyt ovat tippuneet ja alkaneet maatua.


title: Valkorunkosembra

text: Valkorunkosembraa kasvaa läntisen Pohjois-Amerikan vuoristoalueilla. Sitä tavataan vain korkeiden vuoristojen harjanteilla, joten sen levinneisyysalue ei ole yhtenäinen. Kanadassa sitä kasvaa Brittiläisen Kolumbian Rannikkovuorilla ja Albertan Kalliovuorilla. Yhdysvaltojen puolella levinneisyysalue jatkuu Kaskadeille Washingtoniin ja sieltä edelleen Kalifornian eteläosiin sekä Kalliovuorille Montanaan, Idahoon ja Wyomingiin.


title: Valoverho

text: Valoverho on optinen anturi esineiden tunnistamiseen. Laitteen luoman infrapunaverkon hajotessa laite suorittaa toiminnon, esimerkiksi katkaisee virran tai aiheuttaa hälytyksen. Tyypillisin käyttökohde valoverhoille on hissin ovi.


title: Tuutarin mäet

text: Tuutarin mäet () ovat jääkauden muodostama harjuryhmä Pietarin lounaispuolella Venäjällä. Nimityksen uskotaan perustuvan saamelaisperäiseen sanaan "tunturi".


title: Tuutarin mäet

text: Mäistä korkein on 176 metriin kohoava Äijänmäki eli Tuutarinmäki (ven. "Orehovaja"). Sen pohjoisosan muodostaa 147 metriä korkea Variksiinmäki (ven. "Voronja gora"), jolta avautuu näkymä Suomenlahdelle ja Pietariin. Äijänmäen länsipuolella sijaitsee Pietarin Kraasselan piiriin kuuluva Tuutarin (ven. "Možaiskaja") taajama sekä Villasinjärvi, jonka pinta on lähes sata metriä huipun alapuolella. Eräissä kartoissa korkeimmaksi kohdaksi on merkitty virheellisesti Variksiinmäki.


title: Tuutarin mäet

text: Katariina II:n aikana Äijänmäellä harjoitettiin metsästystä, ja sitä nimitettiin "Fasaanimäeksi". Keisarinnan rakennuttama metsästysmaja säilyi toiseen maailmansotaan asti. Sodan aikana seudulla käytiin ankaria taisteluja, jotka hävittivät alkuperäiset mänty- ja kuusimetsät.


title: Tuutarin mäet

text: Äijänmäen kaakkoispuolella sijaitsee 155 metriä korkea Mölkönmäki eli Kirkonmäki (ven. "Kirhgof"), jolla oli ennen sotaa Tuutarin luterilaisen seurakunnan kirkko. Nykyään siellä toimii Tuutari-park -niminen laskettelukeskus.


title: Tuutarin mäet

text: Tuutarin mäet ovat suojeltu luonnonmuistomerkki ja suosittu retkeilykohde. Niiden rinteillä kasvaa muun muassa vaahteraa ja saarnea. Paikoitellen on säilynyt pähkinäpensaita.


title: Luettelo pikkuplaneetoista: 120001–121000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
120001:stä ja päättyen 121000:een.
Kokonaisen luettelon löytää katsomalla Luettelo pikkuplaneetoista.


title: Alan Wake’s American Nightmare

text: Alan Wake’s American Nightmare on Remedy Entertainmentin kehittämä kolmannen persoonan ammuntapeli ja psykologinen trilleri, joka julkaistiin Xbox Live Arcadessa helmikuussa 2012 ja Microsoft Windowsille toukokuussa. Peli ei ole jatko-osa "Alan Wakelle", vaikka siinä seikkailee sama henkilö. Peli sisältää tarinamoodin lisäksi Arcade-selviytymiskamppailun, jossa pelaajan pitää selvitä elossa aamuun asti pimeyden valtaamilta olennoilta.


title: Alan Wake’s American Nightmare

text: "Alan Wake’s American Nightmare" käyttää samaa mekaniikkaa, joka löytyy alkuperäisestä "Alan Wakesta": Alanilla on taskulamppu, jolla täytyy osoittaa vihollisia ennen heidän ampumistaan. "American Nightmare" on enemmän taisteluun keskittynyt peli. Pelaajalla enemmän ammuksia ja monipuolisempia aseita, kuten konekivääri, naulapyssy, varsijousi ja flashbang-kranaatteja. Jotkut aseet pitää löytää laatikoista ennen kuin ne saa käyttöönsä. Laatikot saa auki vain jos on löytänyt tietyn määrän käsikirjoitussivuja. Kerättävät sivut olivat myös esillä alkuperäisesessä "Alan Wake" -pelissä, vaikka ne olivat vain lisämausteena tarinaan.


title: Alan Wake’s American Nightmare

text: Peli sisältää myös Arcade-tilan, jossa Alan joutuu taistelemaan vihollisia vastaan, jotka tulevat vaikeutuvissa sarjoissa. Uusia Arcade-karttoja saa lisää sitä mukaa kun on läpäissyt edellisen Arcade-tason. Käytettävissä olevat aseet riippuvat siitä kuinka paljon pelaaja on löytänyt sivuja tarinamoodista.


title: Alan Wake’s American Nightmare

text: Matthew Porretta uusii roolinsa Alan Wakena ja Mr Scratchinä ja Brett Madden on taas Alice Wake. Fred Berman uusii roolinsa Barry Wheelerinä.


title: Alan Wake’s American Nightmare

text: Petri Alanko toimi pelin säveltäjänä edellisen pelin tavoin. Pelin lisensoitu musiikki sisältää muun muassa Kasabianin ”Club Foot” -kappaleen, jolla on keskeinen rooli pelin kerronnan kannalta. Edelliseenkin peliin kappaleita tehnyt suomalainen Poets of the Fall tekee paluun "American Nightmareen". Yhtye teki kaksi uutta kappaletta peliä varten: psykedeelisen ”The Happy Songin” ja rocktyylisen ”Balance Slays the Demon” -kappaleen Old Gods of Asgard -nimen alla.


title: Alan Wake’s American Nightmare

text: "American Nightmare" sai positiivisen vastaanoton. IGN antoi pelille kahdeksan pistettä kymmenestä, ylistäen sen tuotannon ja toiminnan elementtejä, mutta kritisoi lyhyttä tarinan kestoa, oudosti kirjoitettua dialogia ja jännityksen puutetta. Julkaisuviikollaan peli oli myydyin Xbox Live Arcadessa.


title: Alan Wake’s American Nightmare

text: Remedy Enterntainment on ilmoittanut, että "American Nightmare" ei ole viimeinen "Alan Wake" -peli ja että jatko-osa on kehityksessä.


title: Luettelo pikkuplaneetoista: 121001–122000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
121001:stä ja päättyen 122000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 122001–123000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
122001:stä ja päättyen 123000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 123001–124000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
123001:stä ja päättyen 124000:een.
Kokonaisen luettelon löytää katsomalla Luettelo pikkuplaneetoista.


title: Idahon osavaltionyliopisto

text: Idahon osavaltionyliopisto () on yliopisto Yhdysvalloissa, jonka kampus sijaitsee Pocatellon kaupungissa Idahossa. Siellä on noin 14 500 opiskelijaa.


title: Idahon osavaltionyliopisto

text: Idahon akatemia perustettiin Pocatelloon vuonna 1901. Sille palkattiin neljä työntekijää, ja sen ensimmäiseen kampusalueeseen kuului kolmikerroksinen päärakennus ja 25-huoneinen miesten asuntola. Ensimmäisille kursseille syyskuussa 1902 osallistui 40 opiskelijaa. Ensimmäinen naisten asuntola avattiin 1906. Koulu hankki 1910 lisää maita kaupungilta ja muutti nimensä Idahon teknilliseksi instituutiksi (ITI) vuonna 1915.


title: Idahon osavaltionyliopisto

text: ITI siirrettiin Idahon yliopiston alaisuuteen 1927 ja sai nimekseen Idahon yliopisto – Eteläinen osasto. Se erotettiin jälleen omaksi oppilaitoksekseen, kun 34 vuoden kampanja sen laajentamisesta neljävuotiseksi päättyi. Kuvernööri C. A. Robins allekirjoitti 1947 ehdotuksen muutoksesta, ja samalla koulu sai nimekseen Idaho State College (ISC). Siinä oli alkujaan kolme tiedekuntaa. ISC:ssä alettiin pian suuret rakennusurakat, ja sen kampukselle rakennettiin humanististen tieteiden tiedekunnan rakennus, liikuntahalli ja kirjasto.


title: Idahon osavaltionyliopisto

text: Donald E. Walkerista tuli ISC:n rehtori 1960, ja hän kampanjoi sen muuttamisesta yliopistoksi. Kuvernööri Robert E. Smylie allekirjoitti 1963 ehdotuksen, jolla oppilaitoksesta tuli Idahon osavaltionyliopisto. Yliopisto laajeni fyysisesti edelleen 1960–1970-luvuilla, ja sinne rakennettiin uusia tiedekuntien rakennuksia, terveyskeskus ja monia muita rakennuksia. ISU:n tuet tippuivat 1970-luvun lopussa, minkä takia henkilökuntaa jouduttiin vähentämään, budjettia leikkaamaan ja opiskelijamaksuja nostamaan. Pocatellon kauppakamari aloitti 1983 Love ISU Week -kampanjan, jonka avulla se keräsi 75 000 dollaria stipendejä varten.


title: Idahon osavaltionyliopisto

text: Entisestä Etelä-Dakotan yliopiston rehtorista Richard L. Bowenista tuli 1984 ISU:n rehtori. Hänen aikanaan yliopisto onnistui hankkimaan jälleen paremmin rahaa ja opiskelijamäärä peräti kaksinkertaistui.


title: Luettelo pikkuplaneetoista: 124001–125000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
124001:stä ja päättyen 125000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 125001–126000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
125001:stä ja päättyen 126000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 126001–127000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
126001:stä ja päättyen 127000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 127001–128000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
127001:stä ja päättyen 128000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 128001–129000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
128001:stä ja päättyen 129000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 129001–130000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
129001:stä ja päättyen 130000:een.
Kokonaisen luettelon löytää katsomalla Luettelo pikkuplaneetoista.


title: Mäki

text: Mäki on ympäristöönsä nähden selkeästi koholla oleva maastonkohta. Suomalaisen maantieteilijän J. G. Granön teoksessaan "Puhdas maantiede" (1930) esittämässä, Suomen ja Viron oloja silmällä pitäen maisematieteellisiin tarkoituksiin laaditussa luokittelussa mäki on määritelty korkeudeltaan 20–50 metriä olevaksi kohoumaksi. Sitä matalampia ovat "kunnas" (korkeus alle 10 metriä) ja "kankare" (korkeus 10–20 metriä).


title: Mäki

text: Paikannimissä ja yleiskielessä sana mäki voi esiintyä myös muunkorkuisten kohoumien yhteydessä. Sanan mäki muita merkityksiä suomen kielessä ovat huomattavan kalteva kohta maastossa eli rinne tai erityisesti laskettelupaikka. Yleiskielessä eräs mäkeä pienemmän kohouman synonyymi on edellä mainittujen ohella myös kukkula.


title: Mäki

text: Geomorfologisina muodostumina monet moreenialueiden mäet Suomessa ja muilla jäätiköityneillä alueilla ovat drumliineja. Monissa sekä drumliini- että muun tyyppisissä mäissä on peruskallioalueilla kalliosydän.


title: Ahr

text: Ahr on joki Lounais-Saksan alueella. Joki on Reinin sivujoki, mihin se yhtyy Bonnin eteläpuolella.


title: Ahr

text: Ahrjoen laakso on yksi pienimmistä Saksan kolmestatoista viininviljelyalueesta. Laakson jyrkät rinteen ovat tunnettuja punaviinistään. Viljelyalue ulottuu Bad Neuenahr-Ahrweilerista itään.


title: Lew Hitch

text: Lewis Rufus (Lew) Hitch (16. heinäkuuta 1929 Griggsville, Illinois – 8. helmikuuta 2012) oli yhdysvaltalainen koripalloilija, joka pelasi NBA:ssa vuosina 1951–1957.


title: Lew Hitch

text: Isona laitahyökkääjänä tai sentterinä pelanneen Hitchin varasi NBA:han 19. vuorolla Minneapolis Lakers. Kuuden vuoden pituisella NBA-urallaan Hitch pelasi Lakersin lisäksi Milwaukee Hawksissa, Rochester Royalsissa ja Philadelphia Warriorsissa. Kausilla 1951–1952 ja 1952–1953 hän voitti Lakersissa NBA:n mestaruuden.


title: Lew Hitch

text: Hitch kuoli 82-vuotiaana 8. helmikuuta 2012.


title: István Udvardi

text: István Udvardi (27. helmikuuta 1960 Budapest – 6. helmikuuta 2012) oli unkarilainen vesipalloilija ja olympiamitalisti.


title: István Udvardi

text: Udvardi kuului Unkarin Moskovan kesäolympialaisissa 1980 pronssia voittaneeseen joukkueeseen. Hän pelasi kahdeksassa ottelussa tekemättä maaleja.


title: István Udvardi

text: Udvardi kuoli 51-vuotiaana 6. helmikuuta 2012.


title: Tyler Bozak

text: Tyler Bozak (s. 19. maaliskuuta 1986 Regina, Saskatchewan) on kanadalainen jääkiekkoilija, pelipaikaltaan keskushyökkääjä. Hän edustaa NHL-seura St. Louis Bluesia.


title: Tyler Bozak

text: Bozak pelasi ennen ammattilaisuraansa vuodet 2004–2007 juniorisarja BCHL:ssä ja vuodet 2007–2009 yliopistosarja WCHA:ssa. Hänet palkittiin vuonna 2007 Brett Hull Trophylla BCHA:n parhaana pistemiehenä ja hän oli voittamassa vuonna 2008 WCHA:n mestaruutta Denverin yliopiston joukkueessa.


title: Tyler Bozak

text: Bozak ei saanut , vaan hän siirtyi Toronto Maple Leafsiin vapaana pelaajana huhtikuussa 2009. Hän pelasi kauden 2009–2010 osaksi NHL:ssä, 37 ottelua, ja osaksi AHL:n Toronto Marliesissa, 32 ottelua. Hän pelasi ensimmäisen NHL-ottelunsa 14. lokakuuta 2009, jolloin Maple Leafs kohtasi Colorado Avalanchen, ja teki NHL-uransa ensimmäisen maalin 14. tammikuuta 2010, jolloin Maple Leafs kohtasi Philadelphia Flyersin. Kausi 2010–2011 oli ensimmäinen, jonka hän pelasi kokonaan NHL:ssä.


title: Celestial Season

text: Celestial Season on vuonna 1992 perustettu alankomaalainen death/doom metal -yhtye. Yhtye on kotimaansa johtavia doom metal -yhtyeitä ja se tunnetaan jousisoittimien käyttämisestä musiikissaan. Uransa keskivaiheilla yhtye vaihtoi tyyliään groove metalin ja stoner metalin välimaastoon ja hajosi, mutta vuonna 2011 Celestial Season perustettiin uudelleen doom/death metal -yhtyeenä.


title: Celestial Season

text: Celestial Season perustettiin vuonna 1992. Siitä tuli nopeasti kotimaansa johtavia metalliyhtyeitä, kun seuraavana vuonna julkaistiin debyyttialbumi "Forever Scarlet Passion". Sillä yhtye soitti death/doom metalia, johon kaksi viulistia toi lisäväriä. Seuraava levy "Solar Lovers" sisälsi joitakin groove metal -vaikutteita. Kokoonpanomuutosten ja "Sonic Orb" EP:n myötä yhtye lähti kiertueelle The Gatheringin lämmittelijänä. Yhtyeen tyyli oli muuttunut suuresti: laulaja Stefan Ruiters oli luopunut murinalaulusta, ja stoner ja groove metal -vaikutteet olivat pinnalla muutamien space rock -elementtien kanssa.


title: Celestial Season

text:
Yhtye levytti säännöllisesti, kunnes vuonna 2001 Celestial Season päätti lopettaa. Muusikon urasta ei saanut riittävää elantoa kustannuksiin nähden ja yhtyeen jäsenet päättivät keskittyä leipätöihinsä. Vuosikymmen myöhemmin yhtyeen kitaristi Pim van Zanen kirjoitti uusia kappaleita ja sai idean Celestial Seasonin uudelleenperustamisesta. Näin tapahtui ja osittain uusilla jäsenillä miehitetty kokoonpano alkoi harjoitella uutta kiertuetta varten vuodelle 2012, jolla on tarkoitus esittää "Solar Lovers" -albumi kokonaisuudessaan livenä.
Yhtyeen kotisivut


title: Voipuu

text: Voipuu tai karite ("Vitellaria paradoxa") on sapotillakasvien ("Sapotaceae") heimoon kuuluva puulaji, joka kasvaa Länsi- ja Keski-Afrikassa. Se on sukunsa ainoa laji. Voipuun siemeniä kutsutaan usein karitepähkinöiksi, vaikka ne eivät olekaan varsinaisia pähkinöitä. Siemenistä valmistetaan karitevoita, jota käytetään kosmetiikassa ja elintarvikkeena.


title: Voipuu

text: Voipuu on pienehkö puu, joka kasvaa tavallisesti noin 10–15 metriä korkeaksi. Se voi kasvaa suurimmillaan noin 25 metriä korkeaksi ja rungon läpimitaltaan noin metrin levyiseksi. Latvus on yleensä pyöreähkö. Kaarna on paksua ja pitkittäin syvän uurteista. Puu tuottaa paksua valkoista maitiaisnestettä.


title: Voipuu

text: Lehdet ovat asettuneet kierteisesti versojen kärkiin. Lehtilavat ovat pitkänpyöreitä, 12–25 senttimetriä pitkiä, 4–7 senttimetriä leveitä ja aaltolaitaisia. Lehdet ovat aluksi puhjetessaan ruskeanpunaisen karvapeitteisiä ja myöhemmin tummanvihreitä, kaljuja ja nahkeapintaisia. Lehtiruodit ovat 5–15 senttimetriä pitkiä.


title: Voipuu

text: Kukinnot kehittyvät lehtihankoihin. Kukinnossa on tavallisesti 30–40 kukkaa, joskus enemmänkin. Kukat ovat kaksineuvoisia ja hyönteispölytteisiä. Terälehtiä on yleensä kahdeksan. Kukat ovat 1,5 senttimetriä halkaisijaltaan ja väriltään valkoisia tai kellertävän valkoisia. Kukkia ympäröivät kalvomaiset ruskeat esilehdet, jotka varisevat ennen kukkien aukeamista.


title: Voipuu

text: Hedelmä on soikea 5–8 senttimetriä pitkä ja 3–4 cm leveä väriltään keltainen tai keltavihreä marja. Hedelmissä on tavallisesti vain yksi soikea tai pyöreähkö siemen, jota usein kutsutaan pähkinäksi. Siementä ympäröi hauraus kiiltäväpintainen siemenkuori. Monet linnut ja nisäkkäät syövät puun makeita hedelmiä ja levittävät siten siemeniä. Hedelmien kypsyminen kestää 4–6 kuukautta. Voipuu alkaa kantaa hedelmää 15–20 vuoden iässä.


title: Voipuu

text: Voipuu kasvaa villinä Länsi-Afrikan savannialueella. Sitä kasvaa noin 500–700 kilometrin levyisellä vyöhykkeellä Senegalista Sudaniin ja Etiopian sekä Uganda läntisiin osiin. Se on mantereen sisäosien kasvi, ja vain Nigeriassa ja Ghanassa sen kasvualueet ulottuvat alle 50 kilometrin päähän Guineanlahden rannikolta. Kansainvälinen luonnonsuojeluliitto luokittelee voipuun vaarantuneeksi. Lajin suurimmat uhat ovat sen laajamittainen käyttö ja elinympäristöjen heikentyminen.


title: Voipuu

text: Voipuu on lähinnä trooppisten savannien laji. Sitä kasvaa 100–600 metrin korkeudella merenpinnasta. Sen elinalueiden vuoden keskimääräinen lämpötila on 25–29 °C. Laji viihtyy hiekkaisilla ja savisilla mailla.


title: Voipuu

text: Voipuun siemenistä puristettu karitevoi on yksi merkittävimpiä läntisessä Afrikassa käytettyjä kasvirasvoja. Karitevoi muistuttaa koostumukseltaan palmuöljyä, mutta voipuuta voidaan kasvattaa selvästi kuivemmilla alueilla kuin öljypalmua. Nykyään karitevoita käytetään laajalti muuallakin maailmassa sekä ruoka-aineena että kosmetiikan ja hygieniatuotteiden raaka-aineena. Myös hedelmän maltoa käytetään ihmisravintona.


title: Voipuu

text: Karitevoita ja muita puusta tehtyjä valmisteita on käytetty perinteisesti lääkinnässä. Useita kasvin osia on myös käytetty kotieläinten rehuna. Kasvin maitiaisnesteestä on valmistettu liimaa. Puuta on lisäksi käytetty puutavarana ja polttopuuna.


title: Espanjan vastarintaliike

text: Espanjan vastarintaliike on Espanjan sisällissodan päättymisen jälkeen kenraali Francisco Francon sotilasdiktatuuria vastaan taistelleiden sissiryhmien yhteisnimitys. Suurin osa entistä tasavaltalaishallitusta kannattaneista ryhmistä toimi maanpaossa Ranskasta käsin. Toisen maailmansodan aikana ne osallistuivat myös Ranskan vastarintaliikkeen toimintaan ja vapauttivat sodan loppuvaiheessa useita kaupunkeja Lounais-Ranskassa, jossa liittoutuneiden joukot eivät taistelleet.


title: Espanjan vastarintaliike

text: Espanjan vastarintaliikkeen suurin operaatio oli hyökkäys Val d’Aranin laaksoon lokakuussa 1944, mutta Francon joukot ajoivat sissit takaisin Ranskaan kymmenen päivää kestäneiden taistelujen jälkeen. Vastarintaliikkeen viimeiset merkittävät osat vetäytyivät Espanjasta vuonna 1952, kun toivoa liittoutuneiden avusta Francoa vastaan ei enää ollut. Tämän jälkeen Espanjan vuoristoalueille jääneet pienet ryhmät taistelivat enää hajanaisesti oman hengissäpysymisensä puolesta ilman yhtenäistä organisaatiota. Sissiryhmien taistelu päättyi 1960-luvun puoliväliin mennessä.


title: Espanjan vastarintaliike

text: Toimintansa aikana Espanjan vastarintaliike sai huomattavaa tukea siviiliväestöltä niillä alueilla, joilla liike toimi aktiivisesti. Tämä johti hallituksen joukkojen julmuuksiin siviiliväestöä vastaan, minkä seurauksena vastarinta alkoi hiipua. Hallituksen sanomalehdissä ja radiossa ei sisseistä kerrottu yleensä mitään, joten monilla alueilla Espanjassa siviilit eivät edes tienneet heidän olemassaolostaan. Poliittisesti vastarintaliike koostui pääasiassa kommunisteista, sosialisteista ja anarkisteista. Merkittävin yksittäinen ryhmittymä muodostui anarkosyndikalistisen ammattiliiton CNT:n jäsenistä.


title: Aarno Ahtaja

text: Aarno Veli Ahtaja (alk. Ahlgrén, 21. lokakuuta 1898 Turku – 5. maaliskuuta 1978 Helsinki) oli suomalainen taidemaalari. Hänen töitään oli ensi kertaa julkisesti esillä Suomen Taiteilijain näyttelyssä Helsingissä vuonna 1928.


title: Aarno Ahtaja

text: Ahtaja opiskeli Taideteollisessa keskuskoulussa vuosina 1921–1923 ja Suomen taideyhdistyksen piirustuskoulussa vuosina 1924–1927 sekä 1934.


title: Aarno Ahtaja

text: Ahtajan katsotaan saaneen vaikutteita A. W. Finchiltä, mutta hän kehitti omintakeisen, impressionismia lähellä olleen maalaustyylin. Hänen teoksissaan olivat keskeisessä osassa maisemat ja kaupunkikuvat, joista tunnettuja ovat muun muassa Loviisan kaupunkia ja Ruoveden järvimaisemia kuvaavat aiheet. Uransa loppupuolella hän maalasi myös Välimeren maihin liittyviä aiheita.


title: Aarno Ahtaja

text: Ahtaja toimi opettajana Taideteollisessa oppilaitoksessa vuosina 1940–1952. Vuonna 1962 Ahtajalle myönnettiin Pro Finlandia -mitali.


title: Mike Bibby

text: Michael "Mike" Bibby (s. 13. huhtikuuta 1978, Cherry Hill, New Jersey) on yhdysvaltalainen koripalloilija, pelipaikaltaan pelintekijä. Hän pelaa tällä hetkellä NBA-liigan New York Knicksissä. Bibby oli 2. varaus vuonna 1998.


title: Mike Bibby

text: Vancouver Grizzlies varasi Arizonan yliopistossa pelanneen Bibbyn toisena pelaajana vuoden . Hänet myytiin kahden kauden jälkeen Sacramento Kingsiin, samoihin aikoihin kun Grizzlies muutti Kanadan puolelta Yhdysvaltoihin, Memphisiin.


title: Mike Bibby

text: Bibby pelasi Sacramentossa kahdeksan kauden ajan, jolloin hänet kaupattiin toistamiseen, tällä kertaa Atlanta Hawksiin. Kolmea Hawks-kautta on seurannut lyhyet jaksot Washington Wizardsissa, Miami Heatissa sekä New York Knicksissä.


title: Kirjonaamapöllönen

text: Kirjonaamapöllönen ("Ptilopsis granti") on jokseenkin pieni pöllöihin kuuluva lintu. Sitä tavataan Afrikassa päiväntasaajan eteläpuolisissa maissa. Sitä on aiemmin pidetty valkonaamapöllösen ("P. leucopsis") alalajina mutta nykyisin ne katsotaan yleensä eri lajeiksi.


title: Kirjonaamapöllönen

text: Se on 22–28 cm pitkä ja painaa 185–220 grammaa. Se on yläpuolelta harmaa mustin juovin, ja hartiahöyhenissä on valkoisia täpliä. Alapuolelta se on vaalea ja siinä on tummia juovia. Valkoista naamaa reunustaa musta reunus, ja suurien oranssien silmien ympärillä on mustaa. Päässä on kaksi korvatupsua. Nuorilla linnuilla naama on harmaa.


title: Kirjonaamapöllönen

text: Se ääntelee nopein pulputtavin huhuilusarjoin, yleensä yöaikaan ja toistaen.


title: Kirjonaamapöllönen

text: Sen esiintymisalue ulottuu Gabonista itään ja etelään Keniaan ja Namibiaan sekä Etelä-Afrikan pohjoisosiin. Linnun elinpiiriä on savanni ja kuiva metsä. Yleensä sen näkee yksin tai pareittain. Se saalistaa suuri selkärangattomia ja toisinaan pieniä nisäkkäitä, lintuja ja liskoja.


title: Kirjonaamapöllönen

text: Se munii tavallisesti jonkun toisen linnun vanhaan pesään. Poikueeseen kuuluu kaksi tai kolme munaa, joita se hautoo noin 30 päivää. Nuoret linnut lähtevät pesästä noin kuukauden kuluttua kuoriutumisesta.


title: Kirjonaamapöllönen

text: Linnulla on erikoinen kyky muuttaa ulkonäköään vaaran uhatessa. Se voi paisuttaa ruumistaan karkottaakseen muut pöllöt, tai se voi kaventaa itsensä näyttääkseen puun oksalta.


title: Toyoo Itō

text: Toyoo Itō (, s. 1. kesäkuuta 1941 Keijō, Chōsen, Japani) on arvostettu japanilainen arkkitehti. Yli nelikymmenvuotisen uransa aikana Itō on suunnitellut kirjastoja, teattereita ja puistoja, sekä myös yksityiskoteja, kauppoja ja toimistoja. Itōn tunnetuimpiin toteutuneisiin töihin kuuluvat esimerkiksi Sendai Mediatheque, Tod’s Omotesandō -liikerakennus ja Kaohsiungin kansallinen stadion.


title: Toyoo Itō

text: Itō syntyi Keijōssa (nyk. Soul) Japanin hallinnassa olleessa Koreassa vuonna 1941. Hän opiskeli 1960-luvulla Tokion yliopistossa ja liittyi ajan sodanjälkeiseen modernistiseen virtaukseen. Hänen ensimmäinen työpaikkansa oli metabolisti Kiyonori Kikutaken toimistossa. Metabolismin edustama kulttuurioptimismi sammui kuitenkin pian, mitä seurasi nuorten arkkitehtien keskuudessa pettymys ja uskonkriisi. Oman toimistonsa, jonka nimi oli alun perin ”Urban Robot”, Itō perusti vuonna 1971.


title: Toyoo Itō

text: Itō kiinnostuikin metabolismia kritisoineen Kazuo Shinoharan töistä. Radikaalien visioiden sijaan hänen tavoitteenaan oli luoda pieniä tiloja yksilön hengen viljelemiseksi. Tämä ajattelutapa on nähtävillä Itōn sisarelleen suunnittelemassa U-House-talossa, joka valmistui vuonna 1976. Hänen myöhempi tuotantonsa on sijoittunut näiden ääripäiden, idealistisen modernismin ja Shinoharan sisäänpäinkääntyneen maailman väliin.


title: Toyoo Itō

text: Itōn läpimurtotyö oli vuonna 2001 valmistunut Sendai Mediatheque -kulttuurikeskus Sendain kaupungissa Koillis-Japanissa. Sitä hallitsevat ilmeisen väljästi, lähes satunnaisesti asetellut ohuet valkoiset pilarit, jotka muodostavat kantavan rakenteen. Tavoitteena oli vapautua jäykästä ristikkorakenteesta ja luoda ehdotus vapaammasta ja inhimillisemmästä ympäristöstä. Samat teemat toistuvat myöhemmin valmistuneessa Taman taideyliopiston kirjastossa kevyine, epäsäännölliseen verkkoon järjestettyine betonikaarineen.


title: Toyoo Itō

text: Kirjaston jälkeen Itō suunnitteli monia erilaisia rakennuksia. Za-Kōenji-teatteri Tokiossa on eläväinen, ympäristönsä dynaamisuutta heijasteleva rakennus, jonka epätasainen ulkomuoto muistuttaa telttaa. Kaohsiungin kansallinen stadion Taiwanilla ei taas perinteisen stadionin tapaan sulkeudu täysin ympäristöstään vaan säilyttää yleisön tietoisuuden siitä. Rakennus muistuttaa kerälle kiertyvää käärmettä. Taichungin oopperatalossa monet Itōn tavoittelemat ajatukset ovat lähellä kypsyyttä: laatikon muotoon leikatut amorfiset muodot luovat vaikutelman, että rakennus on juuttunut jatkuvaan muodonmuutoksen tilaan. Sen joustavilta vaikuttavat luolamaiset sisätilat laajenevat ja supistuvat tarvittavien toimintojen mukaan.


title: Toyoo Itō

text: Huomiota ovat saaneet myös Itōn Tokioon suunnittelemat liikerakennukset. Niihin kuuluvat Omotesandō-kadun varrella sijaitseva Tod's Omotesandō ja Mikimoto Building Ginzassa. Molemmat rakennukset ovat Tokiolle tyypilliseen tapaan laatikkomaisia, mutta niiden rakenne ja julkisivu huomiota herättäviä. Tod's-liikkeen puun oksistoa muistuttava betonirakenne perustui aiemmin valmistuneen Lontoon Serpentine Gallery -paviljongin rakenteeseen.


title: Toyoo Itō

text: Itō on uransa aikana suunnitellut monipuolisen joukon erityyppisiä rakennuksia. "The New York Timesin" mukaan hänen tyyliään on hyvin vaikea luokitella, eikä hänen töitään yhdistä mikään tietty esteettinen virtaus tai sanoma, vaan pikemminkin epäluottamus yksinkertaisiin ratkaisumalleihin. Hänen uransa voidaankin nähdä ”retkenä, jonka tavoitteena on löytää tasapaino toisilleen vastakkaisten arvojen – yksilön ja yhteiskunnan, koneen ja luonnon, miehen ja naisen, fantasian ja todellisuuden välille”.


title: Toyoo Itō

text: Itō sai Pritzker-palkinnon vuonna 2013. Palkintoraati kiitti häntä "ajattomista, luovista ja silti loistavan toiminnallisista rakennuksista".


title: Samuel Aranda

text: Samuel Aranda (s. 1979 Santa Coloma de Gramenet, Barcelonan maakunta, Espanja) on espanjalainen valokuvaaja. Hän työskentelee Tunisiassa freelancekuvaajana.


title: Samuel Aranda

text: Arandan valokuva jemeniläisestä naisesta, joka pitää sylissään haavoittunutta sukulaistaan, valittiin vuonna 2012 vuoden 2011 lehtikuvaksi.


title: Biel/Bienne

text: Biel/Bienne (, , virallisesti Biel/Bienne) on kaupunki Luoteis-Sveitsissä, Bernin kantonissa, Bieljärven rannalla.


title: Biel/Bienne

text: Kaupunki on virallisesti kaksikielinen, mistä syystä kaupungin nimi on kaksiosainen. Kaupungin asukasmäärä on noin 55 000. Yli puolet kaupunkilaisista on saksankielisiä.


title: Biel/Bienne

text: Moottoritie A5 kulkee Bielin kautta, ja moottoritiet A6 ja A16 alkavat Bielistä. Kaupungista on rautatieyhteys viiteen suuntaan: Berniin, Bieljärven kahta puolta Neuchâteliin, La Chaux-de-Fonds'iin sekä Grenchenin kautta Solothurniin ja Delémontiin.


title: Biel

text: Biel voi tarkoittaa muun muassa seuraavia:


title: Manta (nimi)

text: Manta on suomalainen naisen etunimi, jonka alkuperänä on kansainvälinen, alkujaan latinalainen nimi Amanda. Amanda tarkoittaa ystävällistä tai rakastettavaa. Manta-nimi on Väestörekisterikeskuksen mukaan annettu vuoden 2015 loppuun mennessä 273 henkilölle.


title: Josep Clotet Ruiz

text: Josep Clotet Ruiz (s. 28. huhtikuuta 1977) on espanjalainen jalkapallovalmentaja ja entinen pelaaja. Maaliskuusta 2018 lähtien hän on toiminut Birmingham Cityn apuvalmentajana.


title: Josep Clotet Ruiz

text: Clotet Ruizin pelaajaura jäi vaatimattomaksi, ja hän aloitti valmentamisen jo vuonna 2004 UE Figueresn peräsimessä. Hän valmensi seuraa kaksi kautta ja siirtyi kesällä 2006 RCD Espanyolin organisaatioon A-juniorien päävalmentajaksi. Hän valmensi kaudella 2008–2009 UE Miapuestaa, kunnes palasi Espanyolin palvelukseen II-joukkueen päävalmentajaksi.


title: Josep Clotet Ruiz

text: Tammikuussa 2010 Clotet Ruiz siirtyi valmentamaan Ruotsiin, kun hänestä tuli Malmön apulaisvalmentaja. Yhdessä Roland Nilssonin kanssa hän luotsasi Malmön Ruotsin mestariksi kaudella 2010. Kauden jälkeen hän siirtyi Halmstads BK:n päävalmentajaksi. Kausi 2011 sujui kuitenkin murheellisesti, ja lopulta Clotet Ruiz sai potkut heinäkuussa 2011.


title: Josep Clotet Ruiz

text: Lokakuussa 2011 Clotet Ruizista tuli norjalaisen Vikingin valmentaja. Hän vastaa edustusmiehistön harjoitukista ja valmentamisesta Åge Hareiden kantaessa päävastuun seuran valmennustoiminnasta. Hareiden saatua potkut tehtävästään kesäkuun alussa 2012 Clotet Ruiz ilmoitti myös jättävänsä seuran. Pian ilmoituksensa jälkeen hänestä tuli Málaga CF:n reservijoukkueen päävalmentaja. Hän valmensi Málagan organisaatiossa kauden 2012/13 ajan onnistumatta nostamaan seuraa Tercera Divisiónista.


title: Josep Clotet Ruiz

text: Marraskuussa 2013 Clotet Ruiz siirtyi Swansea Cityn organisaatioon akatemiakonsultin tehtäviin. Huhtikuussa 2014 Clotet Ruiz siirtyi Swansean edustusjoukkueen apuvalmentajaksi. Päävalmentaja Garry Monkin saatua potkut joulukuussa 2015, myös Clotet Ruiz jätti seuran.


title: Josep Clotet Ruiz

text: Kesäkuussa 2016 Clotet Ruiz jatkoi yhteistyötään Garry Monkin kanssa siirtyen hänen valmennustiimiinsä Leeds Unitedin joukkueeseen. He luotsasivat Leedsin Mestaruussarjan seitsemänneksi kaudella 2016/17. Monkin jätettyä kauden päätteeksi seuran ja Thomas Christiansenin tultua uudeksi päävalmentajaksi, myös Clotet Ruiz lähti Leedsistä. Heinäkuussa 2017 hän aloitti Oxford Unitedin päävalmentajana. Pesti päättyi potkuihin jo tammikuussa 2018.


title: Josep Clotet Ruiz

text: Maaliskuussa 2018 Cloter Ruizista tuli jälleen Garry Monkin apuvalmentaja, tällä kertaa Birmingham Cityssä.


title: SS Kyros

text: SS Kyros oli Ruotsissa vuonna 1859 valmistunut rahtilaiva, jonka saksalainen sukellusvene UC-58 ("Karl Vesper") upotti ensimmäisen maailmansodan aikana 18. toukokuuta 1917. Alus oli lähtenyt liikkeelle 12. toukokuuta ja oli matkalla Ruotsin Öregrundista Suomeen, jäätilanteen mukaan joko Porin Mäntyluotoon tai Raumalle. Sen lastina oli 285 tonnia tupakkaa, konjakkia, likööriä, simpukankuoria, emaliastioita ja laivamoottorin höyrypannu.


title: SS Kyros

text: Alus pysähtyi 16. toukokuuta jään reunaan Ahvenanmaan pohjoispuolella, jossa sukellusvene UC-58 havaitsi sen ja ilmoitti upottavansa sen, koska se kuljetti salakuljetustavaraa. Lähellä oli toinen alus "Pauline", joka myös uhattiin upottaa, ja sen miehistö käskettiin "Kyrokselle". Kyros komennettiin saksalaisen miehistön alaisuudessa kohti Saksaa. Matkan aikana vastaan tuli muun muassa "Lizzie", johon Kyroksen miehistö komennettiin. Kyros upotettiin 19. toukokuuta 1917. Samalla upposi myös "Hl. Kjell". Lizzie ja miehistö jatkoivat Saksaan Swinemündeen.


title: SS Kyros

text: Laivan löysi jo vuonna 1996 viistokaikuluotaimella Raumanmeren Hylky-Team, jota johtaa sukeltaja Pasi Rytkönen. Löydöstä kuitenkin tiedotettiin vasta helmikuussa 2012. Alus makaa 80 metrin syvyydessä. Se on tarkoitus puhdistaa mudasta ja nostaa sen lastina olevaa tavaraa. Alueella on useita muitakin hylkyjä.


title: SS Kyros

text: Rahtiasiakirjojen mukaan aluksessa on 15 laatikollista likööriä ja 50 laatikkoa konjakkia.


title: Itadaki Street (pelisarja)

text: Itadaki Street on pelisarja, jonka pelit koostuvat lautapelityylisistä videopeleistä. Itadaki Street pelisarjan pelejä on julkaistu jo Super Famicom, PlayStation, PlayStation 2, PlayStation Portable, Nintendo DS ja Wii-konsoleille. Koko pelisarjan uusinta osaa, Boom Streetiä lukuun ottamatta sarjan pelejä on julkaistu ainoastaan Japanissa.


title: Itadaki Street (pelisarja)

text: Itadaki Street-sarjan peleissä pelaajan täytyy voittaa lukuisia eri hahmojen teemoihin perustuvilla pelilaudoilla käytäviä otteluja, joissa täytyy yrittää kerätä ennen muita pelaajia tietty määrä pisteitä. Jokaisen pelin jokaisella laudalla pelaaja voi ostella erilaisia kauppoja Monopoly-pelien tyyliin joihin toisen hahmon joutuessa kaupan omistajalle joudutaan maksamaan ruudussa mainittavan summan verran rahaa ja Networth-valuuttaa. Pelaaja voi jokaisessa pelissä saada nostettua omaa tasoaan ja keräämään entistä enemmän pisteitä keräämällä lukuisia erivärisiä korttipelien symboleita joiden keräämisen jälkeen ne täytyy viedä laudalla olevaan pankkiin.


title: Itadaki Street (pelisarja)

text:
Itadaki Street: Watashi no Omise ni Yotette on koko pelisarjan ensimmäinen osa, jonka kehitti Loginsoft ja se julkaistiin Famicomille 21. maaliskuuta 1991. Pelin julkaisi ASCII.
Itadaki Street 2: Neon Sign wa Bara Iro ni on koko pelisarjan toinen osa, pelin kehitti edeltäjästä poiketen Tomcat System. Peli julkaistiin edeltäjän tavoin Famicomille. Tässä pelissä uutena juttuna on mm. se että pelaaja ja muut hahmot pystyvät liikkumaan omalla vuorolla yhdestä yhdeksään ruutua eteenpäin, liikkumismäärä tosin riippuu siitä minkä summan hahmo saa heitettyään noppaa, tässä pelissä peliin tuli mukaan myös symbolit, joita täytyy kerätä ja viedä pankkiin, jotta voi saada lisää rahaa.


title: Itadaki Street (pelisarja)

text: Itadaki Street: Gorgeous King julkaistiin PlayStation-konsolille vuonna 1998. Sen julkaisi Enix. Joulukuussa 2004 peliä oltiin myyty yhteensä 281 000 kappaletta.


title: Itadaki Street (pelisarja)

text:
Itadaki Street 3 Okumanchouja Nishiteageru: Kateikyoushi Tsuki julkaistiin vuonna 2002 PlayStation 2-konsolille, pelin kehitti Tamsoft ja julkaisi Enix.
Dragon Quest and Final Fantasy in Itadaki Street Special tai "Itadaki Street Special" julkaistiin 22. joulukuuta 2004 PlayStation 2-konsolille. Tässä pelissä uutena juttuna on se että tällä kertaa voi pelata samaan aikaan yhdestä neljään pelaajaa. Pelin julkaisi Square Enix ja se sisältää hahmoja Dragon Quest ja Final Fantasy-pelisarjoista. Elokuuhun 2005 mennessä peliä oltiin myyty yhteensä 380 000 kappaletta Japanissa.
Dragon Quest & Final Fantasy in Itadaki Street Portable sisältää hahmoja Square Enixin Dragon Quest ja Final Fantasy-pelisarjoista kuten "Itadaki Street Special".
Itadaki Street DS sisältää hahmoja Square Enixin Dragon Quest-pelisarjasta ja Nintendon Mario-pelisarjasta. Japanilainen lehti Famitsu antoi pelille arvosanaksi 36/40 pisteillä (9/9/9/9). Peliä oltiin myyty Japanissa elokuuhun 2008 mennessä yhteensä 430 000 kappaletta.


title: Itadaki Street (pelisarja)

text: Dragon Quest & Final Fantasy in Itadaki Street Mobile julkaistiin puhelinalustoille vuonna 2010. Peli sisälsi alkuperältään Final Fantasy-sarjan hahmoja, mutta Dragon Quest-sarjan hahmot lisättiin myöhemmin mukaan. Pelistä ei tiedetä kovin paljon muuta tietoa.


title: Itadaki Street (pelisarja)

text: Boom Street (Japanissa Itadaki Street Wii ja Pohjois-Amerikassa Fortune Street) julkaistiin Japanissa, Yhdysvalloissa ja Euroopan alueelta Espanjassa, Portugalissa, Saksassa ja Italiassa vuonna 2011, Australiassa ja muualla Euroopassa se julkaistiin tammikuussa 2012. Se on ensimmäinen sarjan peli joka julkaistaan myös Japanin ulkopuolella. Peli sisältää hahmoja Dragon Quest ja Mario-pelisarjoista, tässä pelissä pelaaja voi pelata myös Mii-hahmolla. Pelin kehitti Armor Project ja Square Enix ja sen julkaisi Square Enix Japanissa sekä Nintendo muualla maailmassa.


title: Metallikuume

text: Metallikuume on metallihöyryjen hengittämisestä aiheutuva tauti. Tautia esiintyy hitsaajilla, ja oireita ovat muun muassa yskä, päänsärky, vilunväreet, kuume sekä rinta- ja lihaskivut. Metallikuumetta esiintyy myös esimerkiksi lyijysulatoissa, joissa ei huolehdita riittävästä hengitysilman suodattamisesta. Metallikuumeen noustessa määrättiin työntekijä niin sanotulle "lyijylomalle".


title: Simon Spies

text: Simon Ove Christian Oglivie Spies (1. syyskuuta 1921 Helsingør – 16. huhtikuuta 1984 Rungsted) oli tanskalainen liikemies, joka parhaiten tunnettiin 1956 perustamastaan matkatoimisto Spies Rejseristä. Yritys saavutti nopeasti menestystä ja laajeni huomattavasti. Aluksi se järjesti halpoja laiva- ja linja-automatkoja Mallorcalle, mutta 1960-luvulla se osti tanskalaisen lentoyhtiön konkurssipesän ja aloitti tilauslennot etelän lomakohteisiin Conair of Scandinavia -nimen alla.


title: Simon Spies

text: Spies herätti aikanaan runsaasti huomiota värikkäiden elämäntapojensa ja tempauksiensa ansiosta. Esimerkiksi teatteriin mennessään hänellä oli tapana ostaa kolme pääsylippua, yhden itselleen, kävelykepilleen ja koiralleen.


title: Simon Spies

text: Spies Rejser, kuten sen suurin tanskalainen kilpailija, on myöhemmin yhdistymisen kautta päätynyt osaksi MyTravel Groupia. Markkinointinimenä Spies on silti yhä käytössä.


title: Simon Spies

text: Vuonna 2013 Simon Spiesistä on tehty elokuva 'Spies & Glistrup', jossa toinen päähenkilö on populistinen tanskalaispoliitkko Mogens Glistrup.


title: Nenê (jalkapalloilija)

text: Anderson Luis de Carvalho, kutsumanimeltään Nenê, (s. 19. heinäkuuta 1981) on brasilialainen jalkapalloilija, pelipaikaltaan keskikentän vasen laita tai hyökkäävä keskikenttäpelaaja. Hän edustaa tällä hetkellä brasilialaista Vasco da Gamaa, johon hän siirtyi vuonna 2015.


title: Nenê (jalkapalloilija)

text: Hänet tunnetaan erityisesti loistavasta kyvystään antaa vapaa- ja rangaistuspotkuja.


title: Okeechobeejärvi

text: Okeechobeejärvi on Yhdysvalloissa Floridassa Evergladesin kosteikkoalueen pohjoisreunalla sijaitseva järvi. Se on laajuudeltaan noin 1 900 neliökilometriä, ja se on hyvin matala, enimmillään 3,7 metriä syvä. Painanteeseen vanhalle merenpohjalle syntynyt järvi on Evergladesin tärkein makean veden varasto. Sillä ei ole luontaista laskujokea, vaan vedet virtaavat järvestä kohti merta kosteikkojen läpi ja 1950-luvulta lähtien kaivettuja kastelukanavia pitkin.


title: UC-58

text: SM UC-58 oli Saksan keisarikunnan laivaston tyypin UC II miinasukellusvene ensimmäisessä maailmansodassa. Sen päällikköinä toimivat Karl Vesper (1917–1918) ja Kurt Schwarz (1918).


title: UC-58

text: "UC-58" osui sodan aikana useisiin ruotsalaisaluksiin: "Adolph Meyer", "August", "Cleo", "Evard", "Elianna", "Erik", "Eriksholm", "Göta" (p.), "Kjell", "Kyros", "Lizzie" (p.), "Märta" (p.), "Olga", "Pauline", "Therese". Lisäksi sen osumien kohteeksi joutui venäläisiä, brittiläisiä ja yhdysvaltalainen alus.


title: UC-58

text: Alus antautui Ranskalle 1918 ja sen ura päättyi Cherbourgissa 1921 romutukseen.


title: Henry D. Washburn

text: Henry Dana Washburn (28. maaliskuuta 1832 Windsor, Vermont – 26. tammikuuta 1871 Clinton, Indiana) oli yhdysvaltalainen poliitikko, kenraali ja tutkimusmatkailija.


title: Henry D. Washburn

text: Washburn syntyi Windsorin kaupungissa Vermontissa. Hän kouluttautui parkitsijaksi ja nahkuriksi ja toimi opettajana muutama vuosia. Washburn muutti 1850 Vermillionin piirikuntaan, Indianaan. Hän opiskeli New Yorkissa lakia ja sai 1853 luvan harjoittaa lakimiehen ammattia. Washburn aukaisi 1854 lakitoimiston Indianan Newport. Myöhemmin samana vuonna hän meni naimisiin Serena Nebekerin kanssa, ja he asuivat Newportissa, missä syntyi heille myös neljä lasta.


title: Henry D. Washburn

text: Yhdysvaltain sisällissodan alussa 1861 Washburn kokosi Terre Hautessa vapaaehtoisia, jotka liitettiin Illinoisin 18. vapaaehtoisjalkaväkirykmenttiin. Washburn oli osastonsa johtaja, ja heinäkuussa 1862 hänet ylennettiin everstiksi ja koko rykmentin komentajaksi. Hänen alaisuudessaan rykmentti osallistui Vicksburgin ja Cedar Creekin taisteluihin. Washburnin palvelusarvo oli kenraalimajuri.


title: Henry D. Washburn

text: Washburn oli jo sota-aikana päättänyt hakea edustajainhuoneeseen. Hän oli myös saanut lomaa kampanjoinnin ajaksi. Washburn valittiin edustajainhuoneeseen, ja hän aloitti uransa siellä vapauduttuaan armeijasta 26. syyskuuta 1865. Hänet valittiin uudelleen edustajainhuoneeseen 1866, ja hän istui siellä lopulta maaliskuulle 1869. Washburn ei hakeutunut enää kolmannelle kaudelle sota-ajan takia heikentyneen terveytensä vuoksi.


title: Henry D. Washburn

text: Washburn haki presidentti Ulysses S. Grantilta Montanan maanmittauslaitoksen johtajan paikkaa, ja hänet nimitettiin virkaan 17. huhtikuuta 1869. Washburn osallistui 1870 Yellowstoneen suuntautuneen retkikunnan muodostamiseen, ja hän olikin lopulta retkikunnan johtaja. Hän kylmettyi tutkimusmatkan aikana, kun hän oli muun retkikunnan kanssa etsimässä eksynyttä Truman C. Evertsiä Yellowstonejärven eteläpuolelta. Washburn joutui jättämään Montanan tammikuussa 1871, ja sairastumisestaan huolimatta pystyi kirjoittamaan raportin tutkimusmatkasta. Kuun lopulla Washburn saapui appensa kotiin Indianan Clintoniin, missä hän kuoli muutamaa päivää myöhemmin.


title: Nicola Barker

text: Nicola Barker (30. maaliskuuta 1966 Ely, Yhdistynyt kuningaskunta) on brittiläinen romaanikirjailija.


title: Nicola Barker

text: Barker syntyi Englannissa mutta vietti osan lapsuudestaan Etelä-Afrikassa. Hän palasi Englantiin vuonna 1980 perheensä kanssa. Useimmiten Barker kertoo kärsivistä tai eriskummallisista ihmisistä arkisissa tilanteissa.


title: Natriumjodidi

text: Natriumjodidi (NaI) on natrium- ja jodidi-ioneista muodostunut epäorgaaninen ioniyhdiste. Yhdistettä käytetään lääketieteessä, säteilyilmaisimissa ja orgaanisessa synteesissä.


title: Natriumjodidi

text: Natriumjodidi on huoneenlämpötilassa värittömiä kuutiollisia kiteitä. Kiteet muuttuvat ilman vaikutuksesta kellertäviksi, koska jodidi-ioni hapettuu jodiksi. Yhdiste on hyvin hygroskooppinen ja liukenee runsaasti veteen. Liukenemistapahtuma on eksoterminen. Veden lisäksi myös monet orgaaniset yhdisteet, kuten metanoli, etanoli ja asetoni, liuottavat natriumjodidia. Natriumjodidista tunnetaan useita kidevedellisiä muotoja, kuten dihydraatti NaI·2HO.


title: Natriumjodidi

text: Natriumjodidia valmistetaan pääasiassa neutraloimalla vetyjodidiliuoksia natriumhydroksidin tai natriumkarbonaatin avulla. Sitä voidaan valmistaa myös rautajodidien ja natriumkarbonaatin välisellä reaktiolla. Natriumjodidi erotetaan haihduttamalla liuoksesta ja tuote on tyypillisimmin dihydraattina tai pentahydraattina.


title: Natriumjodidi

text: Natriumjodidia käytetään jodin puutostilan hoidossa ja sitä voidaan lisätä myös ruokasuolaan. Sitä käytetään myös eläinlääketieteessä. Muita käyttökohteita ovat tuikeilmaisimet, valokuvaus, orgaanisten yhdisteiden valmistus ja pilvien kylväminen. Lääketieteessä natriumjodidia, joka sisältää jodin isotooppia I käytetään kilpirauhastutkimuksissa.


title: Suuri attraktori

text: Suuri attraktori on merkittävä painovoima-anomalia galaksienvälisessä avaruudessa, Vesikäärmeen-Kentaurin superjoukon alueella. Sen massa on yhtä suuri kuin yli 10 000 Linnunradan massaa, ja se vaikuttaakin miljoonien valovuosien säteellä olevien galaksien, muun muassa Linnunradan ja Andromedan, liikkeeseen. Aiemmin uskottiin, että suuri attraktori aiheuttaa pimeän virtauksen, mutta nykytiedon mukaan ilmiö vaikuttaa myös havaittavan maailmankaikkeuden ulkopuolella.


title: Suuri attraktori

text: Ensimmäiset havainnot suuren attraktorin mahdollisesta olemassaolosta tehtiin vuosina 1973 ja 1978. Attraktorin sijainti määritettiin vasta vuonna 1986, ja sen etäisyydeksi Maasta laskettiin 150-250 miljoonaa valovuotta. Koska attraktori sijaitsee lähellä yötaivaan aluetta, jonka havainnointia Linnunrata häiritsee (eli ns. "Zone of Avoidance"), sitä on hyvin vaikeaa tutkia näkyvän valon aallonpituuksilla. Tiedetään kuitenkin, että Kulmaviivoittimen galaksijoukko on hyvin lähellä suuren attraktorin keskustaa. Shapleyn superjoukko taas on Maasta katsottuna suuren attraktorin takana.


title: Hobart International

text: Hobart International ("Hobartin kansainvälinen tennisturnaus") on tenniksen naisten ammattilaisturnaus Hobartissa, Australiassa. Turnaus on järjestetty vuosittain vuodesta 1994 alkaen, osana WTA-kiertuetta. Turnauksen kategoria on International, ja aiemmin se oli Tier IV. Turnauksen pelialustana toimii kova ulkokenttä, ja se pelataan kauden ensimmäistä Grand Slam -turnausta, Australian avoimia, edeltävällä viikolla.


title: Hobart International

text: Turnaus pelataan Hobart International Tennis Centressä. Turnauksen nimikkosponsoreita ovat olleet Moorilla Wines, ANZ ja Schweppes. Turnauksessa on pelannut vuosien varrella monia huippupelaajia, kuten maailmanlistan ykköset Kim Clijsters, Justine Henin ja Serena Williams. Muita turnaukseen osallistuneita huippupelaajia ovat Australian avointen ja Wimbledonin semifinalisti Zheng Jie, sekä nykyiset/entiset Top 10 -pelaajat Viktoryja Azarenka, Jelena Dokić, Alicia Molik, Flavia Pennetta, Chanda Rubin, Patty Schnyder, Samantha Stosur ja Vera Zvonarjova.


title: Hobart International

text: Hobart International pelattiin aiemmin Rebound Ace -alustalla, kuten myös Australian avoimet vuoteen 2007 asti. Kun Australian avoimet vaihtoi pelialustan Plexicushioniin, kaikkien Australian Open Seriesin turnausten vaadittiin myös vaihtavan alustan Plexicushioniin. Hobart International säilytti kuitenkin Rebound Acen. Tennis Australia ilmoitti, että Hobartin täytyy tehdä merkittäviä parannuksia tenniskeskukseen, mukaan lukien kenttien uudelleenpäällystäminen Plexicushionilla sekä istumapaikkojen parantaminen, säilyttääkseen turnauksensa. Domain Tennis Centre uudelleenpäällysti kenttänsä loppuvuodesta 2008, ajoissa vuoden 2009 turnausta varten.


title: Hobart International

text: Vuoden 2009 puolivaiheilla, Tasmanian hallitus myönsi 2,25 miljoonaa dollaria Domain Tennis Centren kehittämiseen vuosina 2009–2010. Tämä päätös varmisti Hobartin turnauksen säilymisen. Ennen vuoden 2010 kaksinpelin finaalia, Tennis Australian edustajat, yhdessä turnausjohtaja Michael Robertsin kanssa, ilmoittivat, että turnauksen tulevaisuus on turvattu vuoteen 2013 asti.


title: Hobart International

text: Vuonna 2009, Domain Tennis Centreä alettiin kehittämään turnauksen tulevaisuuden varmistamiseksi. Ensimmäiseen kehitysvaiheeseen kuului pohjoisen katsomon purkaminen uuden yritysvieraskatsomon tieltä, sekä uusi lehdistön aitio keskuskentän eteläpäätyyn. Tämä valmistui ennen vuoden 2010 turnausta. Toinen kehitysvaihe oli rakentaa uudet pysyvät katsomot kentän itä- ja länsisivuille, lisäten istumapaikkojen määrää noin 1000:sta 2800:aan. Kehityshanke oli valmis vuoden 2011 turnaukseen mennessä.


title: Neitsyen superjoukko

text: Neitsyen superjoukko (tunnetaan myös nimellä Paikallinen superjoukko) on useasta galaksijoukosta koostuva epäsäännöllinen superjoukko, johon kuuluvat mm. Maffein ryhmä ja Paikallinen ryhmä (johon kuuluu mm. kotigalaksimme Linnunrata). Neitsyen superjoukkoon kuuluu ainakin 100 galaksijoukkoa, ja sen halkaisija on ainakin 110 miljoonaa valovuotta. Neitsyen superjoukko on yksi havaittavan maailmankaikkeuden miljoonista superjoukoista. Superjoukko on myös osa vielä suurempaa kokonaisuutta, Kalojen–Valaskalan superjoukkoryhmää.


title: Vesikäärmeen-Kentaurin superjoukko

text: Vesikäärmeen-Kentaurin superjoukko (tai lyhyemmin Vesikäärmeen superjoukko), on Neitsyen superjoukkoa (johon myös paikallinen ryhmä kuuluu) lähinnä oleva toinen superjoukko. Vesikäärmeen-Kentaurin superjoukko on erittäin lähellä suurta attraktoria, erittäin voimakasta painovoima-anomaliaa. Superjoukkoon kuuluu ainakin neljä merkittävän kokoista galaksijoukkoa, jotka tunnetaan nimillä A3526, A3565, A3574 ja A3581.


title: Shapleyn superjoukko

text: Shapleyn superjoukko havaittavan maailmankaikkeuden suurin tunnettu superjoukko (muttei silti suurin tunnettu rakenne). Sen etäisyys omasta superjoukostamme, Neitsyen superjoukosta on noin 650 miljoonaa valovuotta. Superjoukko on nimetty tähtitieteilijä Harlow Shapleyn mukaan.


title: Viktor Kozin

text: Viktor Mihailovitš Kozin (, s. 22. helmikuuta 1953 Sita, Venäjän Habarovskin aluepiiri) on venäläinen tutkija, tekniikan tohtori, professori, laivanrakennusinsinööri ja jäänmurtamisen resonanssimenetelmän keksijä. Hän sai keksijänä Venäjän federaation palkinnon vuonna 2000. Hän on ollut Venäjän Luonnontieteiden akatemian jäsen vuodesta 2008 lähtien.


title: Viktor Kozin

text: Kozin valmistui Komsomolsk-na-Amuren polyteknisestä yliopistosta vuonna 1975 ja suoritti sen jälkeen tutkijakoulutuksen Gorkin eli nykyisen Nižni Novgorodin polyteknisessä instituutissa valmistuen vuonna 1983. Opintojensa aikana hän työskenteli ensin Nikolajevsk-na-Amuren telakalla vuonna 1974 ja vuodesta 1975 lähtien hän opetti Komsomolsk-na-Amuren polyteknisessä yliopistossa.


title: Viktor Kozin

text: Kozin nimitettiin professoriksi vuonna 1996. Hän on saanut monta palkintoa akateemisista ja tieteellisistä saavutuksista, kuten alusten statiikan ja dynamiikan tutkimisesta, alusten suunnittelusta, hydrauliikan ja hydromekaniikan tutkimisesta sekä alusten ja sukellusveneiden rakentamisesta. Hän on kirjoittanut kaksi oppikirjaa alusten suunnittelusta ja 12 teosta alusten suunnittelun opetustavoista. Kozinin julkaisujen yhteismäärä on yli 500. Hän on pitänyt 35 esitelmää kansainvälisissä konferensseissa ja julkaissut kahdeksan monografiaa. Kirjallisen tuotannon lisäksi Kozin on kunnostautunut keksijänä: hänellä on yli 320 patenttia keksintöihinsä.


title: Luola-aukkohämähäkki

text: Luola-aukkohämähäkki eli luolahämähäkki ("Meta menardi") on kookas, luolissa viihtyvä hämähäkkilaji. Suomen kansallisessa uhanalaisluokituksessa se arvioitiin vuonna 2000 erittäin uhanalaiseksi (EN) ja vuonna 2010 vaarantuneeksi (VU).


title: Luola-aukkohämähäkki

text: Luola-aukkohämähäkki on kookas, kauttaaltaan punaruskea tai kellanruskea hämähäkki. Sen ruumis on 10–17 mm pitkä ja naaraat ovat hieman koirasta kookkaampia. Lisäksi raajat ovat pitkät. Takaruumis on naaraalla melko pullea, koiraalla enemmän pitkänomainen. Siinä on tummia poikkijuovia ja usein kaksi laajaa, tummaa täplää. Eturuumis on ruskea ja silmien ympäriltä tummempi. Raajat ovat punaruskeat ja niissä on mustia poikkivöitä.


title: Luola-aukkohämähäkki

text: Nimensä mukaisesti laji elää luolissa, kellareissa ja tunneleissa. Yhteisenä piirteenä on elinpaikan pimeys, kosteus ja jatkuvasti nollan yläpuolella pysyvä lämpötila. Hämähäkki oleskelee lähellä kattoa ja pyydystää siellä liikkuvia selkärangattomia, etenkin tuhatjalkaisia ja kotiloita. Se kutoo laajan, läpimitaltaan 20–30 cm verkon, muttei käytä sitä aktiivisesti saalistamiseen. Saalistamansa eläimet se kuitenkin ripustaa roikkumaan verkosta. Hämähäkit parittelevat keväällä ja naaras munii kutomaansa pallomaiseen munakoteloon, jota se vartioi kuolemaansa saakka. Poikaset poistuvat munakotelosta kuitenkin vasta seuraavana keväänä. Osa poikasista jää alkuperäiseen elinpaikkaan ja osa poistuu sieltä etsimään uutta sopivaa luolaa. Aikuiset hämähäkit ovat valonarkoja, mutta poikaset hakeutuvat valoa kohti.


title: Luola-aukkohämähäkki

text: Luola-aukkohämähäkkiä tavataan laajalti Euraasiassa pohjoisimpia alueita lukuun ottamatta. Suomessa sitä tavataan harvinaisena ainoastaan Ahvenanmaalla sekä Turun lähellä.


title: Holographic Versatile Disc

text: Holographic Versatile Disc eli HVD on levyformaatti, jonka on kehittänyt HSD Forum. Se on yksi formaateista, joita on suunniteltu korvaamaan Blu-ray. HVD -levyt perustuvat holograafisen levyn luentaan lasersäteillä. Levyä luetaan vihreällä sekä punaisella säteellä. Vihreä laser lukee datan levyn ylemmältä kerrokselta, punaista käytetään paikantamaan raita CD-tyyliseltä kerrokselta. HVD-levyihin on teoriassa mahdollista tallentaa 6 teratavua tietoa. Ensimmäiset 100 GB:n HVD -levyt julkistettiin vuonna 2007, mutta niitä ei tuotu markkinoille. Niille asetettiin useita julkaisupäivämääriä, joista kaikki on ohitettu. Formaatti on silti edelleen kehityksessä.


title: Warren Peters

text: Warren Peters (s. 10. heinäkuuta 1982 Saskatoon, Saskatchewan, Kanada) on kanadalainen jääkiekkoilija. Hän on pelannut yhteensä lähes sata NHL-ottelua vuodesta 2008 lähtien.


title: Warren Peters

text: Peters pelasi juniorina vuosina 1997–2003 WHL:ää kotikaupungissaan Saskatoon Bladesin joukkueessa. Kaudella 2000–2001 hän oli 27 maalillaan joukkueen toiseksi paras maalintekijä Garrett Bembridgen jälkeen. Kaudella 2001–2002 Peters oli Saskatoonin kapteeni ja hän oli tehopisteillä 34+26=60 joukkueen toiseksi paras maalintekijä ja pistemies Justin Kellyn jälkeen. Viimeisellä WHL-kaudellaan 2002–2003 Peters teki sarjan yhden kauden piste-ennätyksensä pisteillä 31+44=75 ja oli Saskatoonin toiseksi paras pistemies ja maalintekijä Ryan Kellerin jälkeen. Peters oli sekä kevään 2002 että 2003 pudotuspeleissä Saskatoonin paras syöttäjä. Hän pelasi keväällä 2003 myös yhden AHL-ottelun Portland Piratesissa.


title: Warren Peters

text: Junioriuransa päätyttyä Peters pelasi kauden 2003–2004 suurimmaksi osaksi AHL-joukkue Utah Grizzliesissä, mutta ison osan kaudesta myös sarjatasoa alempana ECHL-joukkue Idaho Steelheadsissa. Hän pelasi kauden 2004–2005 kokonaan Idahossa. Tuolloin Peters jakoi tehopisteillä 23+23=46 joukkueen sisäisen piste- ja maalipörssin toisen sijan. NHL-seurat eivät koskaan Petersiä. Hän teki elokuussa 2005 pelaajasopimuksen Calgary Flamesin kanssa. Peters pelasi koko kauden 2005–2006 Calgaryn farmijoukkue Omaha Ak-Sar-Ben Knightsissa. Hänet nimettiin Omahan varakapteeniksi kaudella 2006–2007, jolloin hän oli 17 maalilla Omahan sisäisen maalipörssin kolmas.


title: Warren Peters

text: Kesäkuussa 2007 Peters solmi vuoden mittaisen pelaajasopimuksen SM-liigajoukkue Rauman Lukon kanssa, mutta teki jo samassa kuussa uuden sopimuksen Calgaryn kanssa ja jatkoi Pohjois-Amerikassa kaudella 2007–2008. Calgaryn uudeksi farmijoukkueeksi Omaha Ak-Sar-Ben Knightsin tilalle tuli Quad City Flames, jonka kapteeniksi Peters nimettiin. Kaudella 2008–2009 Peters pelasi ensimmäisen NHL-ottelunsa 7. joulukuuta New York Rangersia vastaan. Yhteensä hän pelasi kauden aikana Calgaryssä 16 runkosarja- ja neljä pudotuspeliottelua. Hän teki ensimmäisen NHL-maalinsa 3. maaliskuuta 2009 Ottawa Senatorsia vastaan.


title: Warren Peters

text: Peters teki heinäkuussa 2009 vuoden mittaisen, kaksisuuntaisen pelaajasopimuksella Dallas Starsin kanssa. Hän pelasi suurimman osan kaudesta Dallasin farmijoukkue Texas Starsissa, jonka kolmanneksi paras maalintekijä hän oli 20 maalillaan. Peters pelasi kauden aikana Dallasin NHL-joukkueessa 11 runkosarjaottelua ja teki niissä yhden maalin. Peters solmi heinäkuussa 2010 kaksivuotisen sopimuksen Minnesota Wildin kanssa. Sopimuksen arvo on 550 000 dollaria kaudessa. Harjoitusleirin päätteeksi Minnesota lähetti Petersin farmijoukkue Houston Aerosiin, jossa Peters pelasi suurimman osan kaudesta. Minnesotaa hän edusti 11 NHL:n runkosarjaottelussa ja teki niissä yhden maalin. Myös kauden 2011–2012 Peters aloitti farmijoukkueessa, mutta pelasi kauden aikana lopulta 58 ottelua Wildissa ja teki niissä viisi pistettä. Kauden jälkeen hän teki vuoden sopimuksen Pittsburgh Penguinsin kanssa. Kauden 2013–2014 Peters edusti Iowa Wildia.


title: Warren Peters

text: Peters on pelipaikaltaan keskushyökkääjä, mutta osaa pelata myös laidassa. Hän on kolmos- tai nelosketjun "energiahyökkääjä", jonka vahvuuksia ovat asenne ja työmoraali. Hän osaa tarvittaeessa myös tapella. Peters on huono hyökkäämään.


title: Sirpaleista koottu

text: Sirpaleista koottu on Kristiina Wheelerin 15. helmikuuta 2012 julkaistu toinen ja samalla ensimmäinen suomenkielinen albumi.


title: Sirpaleista koottu

text: Albumin ensimmäinen single "Kiitos kun muistit" julkaistiin jo lokakuussa 2010 ja se oli myös toinen Napapiirin sankarit -elokuvan tunnuskappaleista. Toinen single "Ihanaa" julkaistiin toukokuussa 2011 ja se nousi mm. YleX:n soittolistalle. Kolmas single "Sininen sydän" julkaistiin syyskuussa 2011, joka sai rinnalleen kampanjan The Voice -radiokanavalla. Voicen nettisivuille sai lähettää omia rakkaustarinoitaan, joista Wheeler valitsi viisi eniten häntä itseään koskettanutta tarinaa kappaleen musiikkivideolle.


title: Sirpaleista koottu

text: Albumi debytoi Suomen virallisen listan sijalla 31.


title: Fundynlahti

text: Fundynlahti on Atlantin valtamereen kuuluva merialue, joka sijaitsee Kanadassa Nova Scotian ja New Brunswickin välissä. Se on pinta-alaltaan 9300 neliökilometriä.


title: Fundynlahti

text: Merenlahdessa ja erityisesti sen koillispään jyrkänteiden rajaamissa poukamissa merenpinnan taso vaihtelee vuoroveden vuoksi ennätyksellisen paljon, jopa 21 metriä. Passamaquoddynlahdella on tutkittu vuosikymmeniä vuorovedenvaihtelun hyödyntämistä energiantuotannossa.


title: Usini

text: Usini on kunta Italiassa Sardinian saarella Sassarin maakunnassa. Kunnassa on arviolta 4 412 asukasta (vuonna 2015), ja sen pinta-ala on 30,67 neliökilometriä.


title: Karl Friedrich von Gärtner

text: Karl Friedrich von Gärtner, myös C.F.Gaertn. ja Gaertn.f. (1. toukokuuta 1772 Göppingen – 1. syyskuuta 1850 Calw) oli saksalainen lääkäri ja kasvitieteilijä.


title: Karl Friedrich von Gärtner

text: Karl Friedrich von Gärtner isä oli Joseph Gärtner (1732-1791), kasvitieteilijä ja Pietarin kasvitieteellisen puutarhan johtaja. Karl Friedrich von Gärtner opiskeli lääketiedettä Jenassa, Göttingenissä ja Tübingenissä. Hän avasi lääkärinvastaanoton Calwissa 1796. Vuonna 1800 hän sulki vastaanottonsa ja päätti keskittyä kasvitieteeseen.


title: Karl Friedrich von Gärtner

text: Vuonna 1802 hän teki tutkimusmatkan Englantiiin, Ranskaan ja Alankomaihin. Noin vuodesta 1824 alkaen hän tutki kasvien hedelmöittymistä.


title: Karl Friedrich von Gärtner

text: Vuonna 1826 hänet valittiin jäseneksi Saksan tiedeakatemia Leopoldinaan () ja hänet aateloitiin 1846. Vuonna 1849 hänet valittiin myös Alankomaiden tiedeakatemian () jäseneksi.


title: Miesten yleisluistelun maailmanmestaruuskilpailut 1959

text: Yleisluistelun maailmanmestaruudesta kilpailtiin Oslossa 14.–15. helmikuuta 1959. Suomalaiset Juhani Järvinen ja Toivo Salonen ottivat kaksi ensimmäistä sijaa. Tämä on viimeinen suomalaisten saavuttama yleisluistelijoiden maailmanmestaruus.


title: Hiroshi Hara

text: Hiroshi Hara (, s. 1936 Kawasaki, Kanagawan prefektuuri) on japanilainen arkkitehti.


title: Hiroshi Hara

text: Hara valmistui Tokion yliopistosta vuonna 1959 ja toimi myöhemmin professorina samassa yliopistossa ja Tōyō-yliopistossa. Hänen tunnetuimpiin töihinsä kuulunevat Yamato International -yhtiön pääkonttori Tokiossa (valmistunut 1986), Osakan Umeda Sky Building -kaksoistorni näköalatasanteineen (1993), uusi Kioton rautatieasema (1997) ja Sapporo Dome -areena Sapporossa Hokkaidōlla. Hän on suunnitellut uransa aikana myös yksityistaloja ja muita julkisia rakennuksia, kuten kouluja, taidemuseoita ja muun muassa Miyagin prefektuurin kirjaston.


title: Hiroshi Hara

text: Hara tunnetaan myös arkkitehtuuria käsittelevistä kirjoituksistaan. Niihin kuuluvat esimerkiksi "Kenchiku ni nani ga kanō ka" (1967, ”mikä on mahdollista arkkitehtuurissa?”), "Kūkan: kinō kara yōsō e" (1987, ”tilat: toiminnoista vaikutelmiin”) ja "Shūraku e no tabi" (1987, ”matka kyliin”).


title: Pissa (Keski-Afrikan tasavalta)

text: Pissa on kylä Lobayen prefektuurissa, Keski-Afrikan tasavallassa. Se sijaitsee lounaaseen pääkaupungista Banguista lähellä Kongon demokraattisen tasavallan rajaa.


title: Krogh

text: Krogh on muun muassa seuraavien henkilöiden sukunimi:


title: Yhdysvaltain sisällissodan tekniikka

text: Yhdysvaltain sisällissota vaikutti merkittävästi tekniikan kehittymiseen 1800-luvulla. Erityisesti aseteollisuuden kehitys, kuten makasiinikiväärin ja sukellusveneen kehittäminen, vaikuttaa sotimiseen yhä. Lisäksi esimerkiksi rautatien ja lennättimen käyttö vaikuttivat huomattavasti ihmisten jokapäiväiseen elämään myös sodan jälkeen.


title: Yhdysvaltain sisällissodan tekniikka

text: Ennen sisällissotaa jalkaväkisotilaat käyttivät aseinaan lähinnä musketteja, joihin pystyi lataamaan vain yhden ammuksen kerrallaan. Musketin kantama oli noin 230 metriä, mutta tarkkaan osumaan musketilla pystyi vain noin 70 metrin matkalta. Lyhyen kantaman takia eri joukkojen väliset taistelut käytiin usein lähekkäin. Musketteja vähemmän käytetyillä kivääreillä sen sijaan oli huomattavasti pidempi kantama, yli 900 metriä, sekä parempi tarkkuus kuin musketeilla. Ennen 1850-lukua kiväärien luotien halkaisija oli kuitenkin lähes yhtä suuri kuin kiväärin piipulla, minkä takia aseen joutui lataamaan latauspuikolla. Lataamisen hitaus esti vielä tuolloin aseen käyttämisen taisteluissa.


title: Yhdysvaltain sisällissodan tekniikka

text: Vuonna 1848 ranskalainen upseeri Claude-Étienne Minié kehitti Minié-luodiksi kutsutun ammusmallin, jossa luodista tehtiin kartion muotoinen ja sen läpimitasta pienempi kuin sitä käyttävän aseen piipussa. Minié-luotien ansiosta kiväärien osumatarkkuus parani ja aseen pystyi lataamaan helposti ilman latauspuikkoa. Tämä muutti sodankäyntiä merkittävästi: jopa kaukana etulinjasta olleiden joukkojen piti rakentaa juoksuhautoja tai muita suojia turvakseen.


title: Yhdysvaltain sisällissodan tekniikka

text: Vaikka Minié-luodein varustetut kiväärit olivat helppoja ja nopeita ladata, tuli sotilaiden silti pysähtyä lataamaan jokaisen laukauksen jälkeen. Tämä teki kiväärien käyttämisestä hyökkäyksissä vaarallista. Vuonna 1863 kuitenkin kehiteltiin uusi makasiinikivääri, jolla pystyi ampumaan useampia laukauksia ilman latausta. Sisällissodan aikana tunnetuin makasiinikivääri oli Spencer-malli, jolla pystyi ampumaan jopa seitsemän laukausta puolessa minuutissa.


title: Yhdysvaltain sisällissodan tekniikka

text: Yhdysvaltain sisällissodassa varsinkin Unioni ja vähemmässä määrin myös Konfederaatio käytti vihollisjoukkojen liikkeiden tarkkailuun tähystysilmapalloja, joilla oli lennätinlankayhteys maahan. Unionin armeijassa oli vuosina 1861–63 Balloon Corps -niminen erillinen vetyilmapalloyksikkö.


title: Yhdysvaltain sisällissodan tekniikka

text: Myös merisodankäynti kehittyi sisällissodan aikana. Erityisesti Unioni käytti Konfederaation satamien piirittämiseen panssaroituja aluksia. Konfederaatio vastasi tähän muun muassa kehittämällä sukellusveneitä. Sukellusveneistä ensimmäinen ja tunnetuin oli "CSS Hunley", joka oli 12 metriä pitkä ja jonka miehistö oli kahdeksanhenkisen. CSS Hunley onnistui vuonna 1864 upottamaan Unionin saartoaluksen "USS Housatonicin".